Bolehkah kita berjalan di atas cecair?

Jawapannya boleh. Ini bukanlah sesuatu yang mustahil. Untuk menjawab persoalan ini dengan lebih mendalam, beberapa istilah perlu kita ketahui dahulu, iaitu istilah air, cecair dan bendalir.

Cecair adalah salah satu fasa jirim selain pepejal dan gas (dan juga plasma). Maka dengan ini air, minyak, darah dan air kencing, merupakan cecair. Air pula adalah salah satu daripada jenis cecair yang ada.

Gas dan cecair mempunyai sifat yang sama, iaitu mengikut bentuk bekas yang diisinya. Bendalir adalah istilah lain yang digunakan untuk merujuk kepada sifat ini, iaitu merujuk kepada cecair dan gas.

Dalam bahasa Inggeris, cecair adalah liquid manakala air adalah water dan bendalir adalah fluid. Maka berjalan di atas cecair dan di atas air adalah berbeza. Untuk memahami isu ini, satu parameter penting perlu kita ketahui, iaitu kelikatan (viscosity).

Kelikatan adalah geseran di dalam suatu bendalir. Simbol yang selalu digunakan adalah µ (dipanggil sebagai miu). Untuk memahami konsep kelikatan dengan lebih mudah, kita bayangkan ada dua cecair yang berbeza, pertama adalah air dan kedua adalah madu. Apabila kita membaling cecair tersebut ke dinding, air akan lebih cepat mengalir ke bawah berbanding dengan madu (Pun begitu jangan cuba membaling madu, mungkin anda akan dibaling keluar rumah kerana madu mahal harganya).

Jika kita ingat kembali untuk sesebuah graf y lawan x, satu garis linear tersebut mempunyai kecerunan m atau kita akan tulis persamaan tersebut sebagai

Begitu juga untuk kes kelikatan, hanya sahaja paksi y dan x mewakili hal yang berbeza. Di sini y diwakili oleh tegasan ricih, t (disebut dengan tau) dan x diwakili oleh kadar deformasi, du/dy. Jadi persamaan di atas boleh juga ditulis untuk mewakili kelikatan,

Bentuk graf ini seperti ditunjukkan di bawah. Perbezaan kecerunan ini yang membezakan nilai kelikatan sebuah bendalir. Bendalir yang mematuhi hukum ini dipanggil bendalir Newtonan (Newtonian fluids) yang dinamakan sempena Encik Isaac Newton yang mengutarakannya sekitar abad ke 17.

Jika ada yang bertanya: “Mana cerita mengenai jalan di atas cecair ni? Tak habis-habis cerita mengenai kelikatan….” Sabar, sikit sahaja lagi.

Perlu diingatkan, terdapat bendalir yang tidak mematuhi hukum ini. Ianya  dipanggil bendalir bukan Newtonan. Bendalir jenis ini, hubungan antara tegasan ricih dan kadar deformasi tidak linear, dalam erti kata lain nilai kelikatan tidak malar.

Terdapat tiga jenis bendalir bukan Newtonan, iaitu plastik Bingham, bendalir pseudoplastik dan bendalir dilatan.

Plastik Bingham dinamakan berdasarkan seorang Profesor Eugene C. Bingham yang banyak membuat kajian mengenai bendalir ini. Bendalir ini bersifat seperti pepejal namun akan berubah menjadi cecair apabila tegasan alah bendalir tersebut dilampaui. Ubat gigi, mayones dan mustard adalah contoh bendalir jenis ini.

Bendalir kedua adalah bendalir Pseudoplastik atau turut dipanggil dengan istilah bendalir penipisan ricih (shear thinning fluid). Bendalir jenis ini akan menjadi kurang likat dengan peningkatan kadar deformasi. Cat, darah dan sos tomato adalah contoh bendalir jenis ini.

Manakala bendalir dilatan juga dipanggil bendalir penebalan ricih (shear thickening fluid). Kelikatan bendalir ini akan meningkat dengan kadar deformasi. Contoh bendalir dilantan adalah seperti campuran antara tepung jagung dan air. Inilah jawapan kepada soalan utama pada isu ini kerana bendalir inilah yang memungkinkan untuk kita berjalan di atasnya.  Jika kurang berpuas hati, mungkin video di bawah boleh membuktikan hal tersebut.

Perlu difahami juga bahawa bendalir ini bukanlah menyebabkan mustahil untuk kita tenggelam. Bahkan apabila kita sudah tenggelam di dalam bendalir jenis ini, ianya lebih sukar untuk dikeluarkan berbanding bendalir Newtonan.

Mungkin ada yang masih bertanya, “Tiadakah kemungkinan untuk berjalan di atas air dan bukan cecair?” Jawapannya, tidak. Mustahil. Melainkan manusia menggunakan bantuan alat untuk membantu mereka berjalan di atas air.

Jadi suatu perkara yang menakjubkan apabila ada makhluk ciptaan tuhan, iaitu ayak-ayak (water strider) yang tidak mempunyai masalah untuk duduk di atas air bahkan untuk berjalan di atas air.

Kagum? Sewajarnya kita perlu kagum. Betapa sedikitnya ilmu yang kita ketahui berbanding dengan ilmu Sang Pencipta alam semesta ini.

Disediakan oleh,

Nurudin Abdul Settar.

Pensyarah Bidang Kejuruteraan.


Apa itu Teknologi Blok Rantai (Blockchain)?

Jika kita biasa dengan bacaan-bacaan mengenai teknologi blockchain, nama yang sering dikaitkan dengan teknologi ini adalah Bitcoin. Namun, blockchain tidak terhad kepada bitcoin sahaja, tetapi penggunaannya boleh merangkumi pelbagai aspek seperti kewangan, logistik, pilihanraya, penyimpanan data malah politik sekalipun.

Artikel ini merangkumi subtopik-subtopik utama mengenai teknologi blockchain ini iaitu:

Walaupun teknologi blockchain merangkumi pelbagai aspek, terdapat persamaan antara ciri-ciri teknologi blockchain yang digunakan. Ciri-ciri ini adalah seperti berikut:

Aplikasi blockchain pertama iaitu Bitcoin mula diperkenalkan oleh seorang individu tak dikenali, Satoshi Nakamoto sekitar tahun 2008. Namun, sejarah blockchain bermula sebelum daripada tahun 2008. [1]

Sekitar tahun 1980-an dan 1990-an, telah wujud usaha untuk memperkenalkan sistem kewangan elektronik yang tidak bergantung kepada mana-mana institusi kewangan seperti bank. Namun, kebanyakan sistem ini mengalami masalah yang sukar dielakkan. Masalah terbesar ialah perbelanjaan dua-kali (double spending). [2]

Pada tahun 1991, Stuart Haber dan W. Scott Stornetta telah menerbitkan sebuah artikel mengenai kaedah untuk mencap waktu (time-stamping) sesuatu dokumen digital. Pengecapan waktu bagi sesuatu dokumen adalah penting untuk mengetahui tarikh wujud sesuatu dokumen digital itu. Jika sesuatu dokumen digital itu tiada tarikh wujud, maka sesiapa pun boleh mendakwa bahawa dialah yang menghasilkan dokumen itu. Ini boleh menimbulkan masalah berkenaan hak cipta sesuatu dokumen digital. [3]

Pada tahun 1998, Wei Dai telah memperkenalkan b-money sebagai satu matawang/aset digital yang tidak diselia oleh mana-mana institusi kewangan. Namun, b-money tidak berjaya direalisasikan kerana tiada kaedah perlaksanaan yang dipersetujui oleh pemain-pemain yang terlibat. [4]

Pada tahun yang sama, Nick Szabo telah memperkenalkan Bit Gold, satu jenis aset digital yang menjadi pelopor kepada Bitcoin. Bit Gold mempunyai pelbagai elemen yang serupa dengan Bitcoin, namun Bit Gold tidak dimulakan seperti Bitcoin. Ia hanya kekal sebagai satu konsep pada kertas. Szabo merupakan pelopor teknologi blockchain. [5]

Pada tahun 1997, Adam Back telah memperkenalkan satu elemen penting yang memacu teknologi blockchain dalam bitcoin, iaitu hashcash. Hashcash pada asalnya adalah satu mekanisma untuk mengelakkan daripada berlakunya serangan nafi khidmat (Denial of Service/DoS) pada e-mel spam. Dalam bitcoin, ia digunakan sebagai bukti kerja dilaksanakan (proof of work) atau lebih popular dikenali sebagai penggalian (mining).

Pada tahun 2005, Hal Finney telah memperkenalkan konsep bukti kerja boleh dilaksanakan guna semula (reusable proof of work). Konsep ini juga memperkenalkan matawang/aset kripto, namun ia tidak berjaya direalisasikan kerana masih memerlukan satu pusat utama untuk beroperasi.

Akhirnya, pada tahun 2008, seorang individu yang tidak diketahui identiti sebenarnya telah menerbitkan satu kertas putih (whitepaper) yang membawa konsep bitcoin, satu matawang/aset kripto yang tidak berpusat, bebas daripada inflasi, dan menyelesaikan masalah-masalah yang wujud daripada usaha-usaha sebelumnya. Individu tersebut adalah Satoshi Nakamoto. [1]

Dalam kehidupan bermasyarakat, ada pelbagai interaksi yang dilakukan antara seseorang individu, dengan individu lain dalam masyarakat tersebut. Interaksi-interaksi ini adalah seperti perbualan, pemberian barang, pengundian, transaksi jual-beli dan media sosial.

Secara kita tidak sedari, sebahagian daripada interaksi ini memerlukan pihak ketiga yang dipercayai oleh kedua-dua belah pihak. Lihat sahaja pada badan-badan kerajaan dan swasta yang ada seperti institusi kewangan, institusi kehakiman, suruhanjaya pilihanraya, syarikat kiriman barang, pembekal internet dan pelbagai contoh lain yang ada di sekeliling kita.

Kewujudan pihak ketiga ini bukanlah suatu yang negatif secara mutlak. Malah, tanpa kewujudan pihak ketiga, manusia tidak dapat maju seperti keadaan hari ini. Namun, kewujudan pihak ketiga juga boleh membawa masalah jika kepercayaan yang diberikan, dikhianati oleh pihak ini. Masalah korupsi, salah guna kuasa, penyeludupan dan penjualan data peribadi adalah antara contoh yang berkait dengan pihak ketiga.

Dalam interaksi yang memerlukan pihak ketiga, ada dua elemen penting yang terlibat iaitu pemindahan barang/maklumat dan kepercayaan. Kita ambil dua contoh yang mudah, penghantaran barang, dan sistem pilihanraya.

Dalam penghantaran barang jarak jauh, wujud tiga pihak, iaitu pemilik asal, pemilik baharu dan pihak pengirim barang(syarikat pos). Pemilik asal memberikan barang kepada pihak pengirim, dan pihak pengirim menghantar barang tersebut kepada pemilik baharu. Dalam proses penghantaran, kedua-dua pemilik asal dan pemilik baharu meletakkan kepercayaan kepada syarikat yang mengirimkan barang untuk menghantar barang tersebut.

Dalam sistem pilihanraya pula, tiga pihak yang terlibat ialah pengundi, calon, dan institusi pilihanraya. Pengundi memilih calon berdasarkan undian. Undian tersebut diselia oleh institusi pilihanraya, dan keputusan undian dibuat oleh institusi pilihanraya.

Dalam kedua-dua contoh di atas, pihak ketiga boleh melakukan pengkhianatan terhadap kepercayaan yang diberikan.

Teras utama dalam teknologi blockchain ialah menghapuskan sepenuhnya atau mengurangkan peranan pihak ketiga, dan mengagihkan kuasa tersebut secara adil kepada semua individu yang terlibat.

Blockchain bukanlah suatu blok fizikal yang dirantai. Namun, gambaran fizikal tersebut adalah satu analogi yang sesuai dengan konsep blockchain itu sendiri.

Pertama, dalam sesebuah blok tersimpan segala maklumat berkaitan interaksi antara dua pihak yang terlibat. Maklumat ini seperti transaksi wang, undian, lokasi barang kiriman dan data individu. Blok yang dimaksudkan boleh terdiri dalam bentuk pangkalan data umum (public database)

Kedua, bagi menjamin integriti sesebuah blok, data di dalam blok tersebut perlu disahkan dan dipersetujui oleh semua pihak yang terlibat. Pengesahan dan persetujuan ini dibuat secara umum melalui tandatangan digital yang tidak boleh dipalsukan.

Ketiga, pengesahan dan persetujuan bersama antara semua pihak ini direkodkan dalam satu tandatangan digital yang unik (istilah teknikal ialah Hash). Tandatangan ini kemudiannya diumumkan kepada semua pihak dan didaftarkan sebagai tandatangan unik bagi keseluruhan maklumat dalam blok tersebut. Jika mana-mana pihak cuba mengubah maklumat asal, maka tandatangan unik tersebut akan berubah, dan semua pihak akan menyedari perubahan tersebut, dan boleh bertindak menafikan perubahan itu.

Keempat, apabila maklumat dalam sesebuah blok telah lengkap, ia akan dirantai kepada blok sebelumnya. ‘Rantai’ ini dibuat dengan menggabungkan tandatangan blok sebelumnya, dengan tandatangan unik dalam blok yang terbaru. Gabungan kedua-dua tandatangan ini, menjadi tandatangan utama bagi blok tersebut.

Integriti maklumat yang wujud di dalam sesebuah blok, tidak memerlukan mana-mana pihak ketiga untuk menjaga blok tersebut. Semua pihak yang terlibat, berperanan mengesahkan integriti maklumat yang disimpan, dan membuat persetujuan bersama.

Integriti ini diperkukuhkan lagi dengan merantai sesebuah blok, dengan blok sebelumnya. Jika maklumat di dalam sesebuah blok diubah, maka keseluruhan tandatangan pada blok itu, dan blok-blok yang dirantai selepasnya, akan berubah. Oleh yang demikian, apa-apa pengkhianatan terhadap maklumat di dalam sesebuah blok, dapat dikesan oleh semua pihak yang terlibat, dan bukan pihak ketiga.

Dalam interaksi yang memerlukan pihak ketiga, sesuatu serangan boleh dilakukan dengan menyerang pihak ketiga tersebut. Serangan ini boleh dilaksanakan oleh mana-mana individu, termasuklah pihak ketiga sendiri. Antara contoh serangan yang telah berlaku adalah pencerobohan data dan korupsi pihak ketiga. Serangan-serangan ini dapat dielakkan dengan menetapkan undang-undang tertentu bagi menghukum penyerang. Namun sistem ini juga masih terdedah kepada masalah sama kerana undang-undang itu dilaksanakan oleh pihak ketiga.

Adakah blockchain ini terbukti selamat daripada apa-apa serangan?

Walaupun integriti blockchain itu dipelihara melalui persetujuan bersama, ia masih terdedah kepada serangan. Antara serangan yang boleh berlaku ialah serangan 51% dan serangan komputer kuantum.

Serangan 51% berlaku apabila majoriti daripada pihak yang terlibat, merancang untuk mengubah maklumat yang tersimpan pada blok. Serangan ini sukar berlaku kerana sukar bagi majoriti sesebuah masyarakat itu untuk menyerang maklumat yang melibatkan majoriti masyarakat itu sendiri.

Serangan daripada komputer kuantum boleh berlaku dengan menembusi keselamatan pada tandatangan digital setiap blok. Piawaian keselamatan yang digunakan hari ini adalah berdasarkan daripada SHA-256 (Secure Hash Algorithm) dan ECC (Elliptic curve cryptography). Algoritma Grover tidak mampu menembusi SHA-256. Ia hanya mampu mengurangkan kesukarannya daripada O(N) penilaian, kepada O(N1/2) penilaian menggunakan serangan hentam kromo (brute force attack). Algoritma ini berbeza dengan algoritma Shor yang menyerang terus kepada algoritma ECC dan RSA, dan mengurangkan masa penilaian secara eksponen (daripada masa eksponen kepada masa polinomial).

Pernahkah anda tertanya, apabila anda menggunakan e-wallet TnGo, apa yang menghalang anda daripada membuat 2 pembayaran sekaligus pada satu-satu masa? Andaikan ada dua pengimbas yang mengimbas kod QR anda pada satu-satu masa. Adakah anda berjaya membuat 2 transaksi sekaligus?

Bayangkan situasi ini pula: Andaikan anda mempunyai RM 100 dalam dompet elektronik yang tidak diselia oleh mana-mana institusi kewangan.  Anda boleh menciplak duit anda sesuka hati, daripada RM100 menjadi RM200, menjadi RM400 dan seterusnya. Kemudian, anda boleh membelanjakan wang anda ini di kedai. Maka, nilai duit ini sudah tidak boleh dikawal dan terdedah kepada inflasi.

Sesuatu blok pada satu rantaian blokchain, mempunyai tandatangan masing-masing yang unik. Tandatangan ini datang dalam bentuk Hash yang terhasil daripada beberapa gabungan maklumat lain. Istilah teknikal yang digunakan ialah Hash dan saya akan gunakan istilah ini bagi menerangkan pendetilan tandatangan tersebut.

Apabila sesuatu maklumat didaftarkan pada blok, ia bukanlah datang dalam bentuk sebenar seperti ‘Identiti A mengundi calon 1, Identiti B mengundi calon 2, …’. Tetapi, maklumat ini didaftarkan dalam bentuk Hash yang menggunakan algoritma SHA-256.[13] Hash ini unik bagi setiap maklumat yang tersimpan didalamnya. Anda boleh gunakan pautan berikut untuk mencuba: https://andersbrownworth.com/blockchain/blockchain

Apabila maklumat pada sesebuah blok telah lengkap, ia akan dirantai dengan blok sebelumnya dengan menggabungkan Hash daripada blok sebelumnya dengan segala maklumat di dalamnya untuk membentuk Hash bagi blok tersebut. Lihat pada gambar sebelum ini, andaikan pihak daripada calon 1 ingin mengubah undian pada blok pertama. Ia akan mengubah Hash bagi blok tersebut, dan blok-blok seterusnya. Dalam bahasa mudah, rantaian tersebut telah putus, dan kesemua pihak dapat mengesan perbuatan calon 1 tersebut. Keseluruhan proses ini berlaku tanpa kewujudan pihak ketiga.

Bukti kerja dilaksanakan adalah satu komponen utama dalam teknologi blockchain, terutamanya bitcoin. Istilah yang lebih kerap digunakan ialah penggalian (mining). Pihak-pihak yang terlibat dalam penggalian ini menunjukkan bukti kerja dilaksanakan dengan mencari nonce pada sesuatu blok yang menghasilkan Hash dengan permulaan beberapa digit 0. Dalam rajah di atas (blok berwarna hijau), setiap blok mempunyai Hash yang bermula dengan 4 digit kosong.

Apabila maklumat baharu dimasukkan dan lengkap dalam sesuatu blok, pihak yang terlibat perlu mencari nonce yang baharu supaya Hash yang dihasilkan, bermula dengan beberapa digit 0 yang telah ditetapkan. Hash yang terhasil itu mengandungi 3 maklumat iaitu maklumat pada blok, maklumat Hash daripada blok sebelumnya, dan nonce bagi blok tersebut.

Bagi bitcoin, kesukaran mencari nonce ditetapkan pada kadar 10 minit setiap blok. Ini bermaksud, segala transaksi melibatkan bitcoin, akan disahkan dalam masa 10 minit sahaja, iaitu apabila blok tersebut telah dirantai dengan blok sebelumnya.


Sejarah Terbentuknya Kalendar Islam dan Maksud Bulan-Bulan Islam

Pernah terfikir tak tentang bagaimana bulan islam itu terbentuk dan siapa pengasasnya?

Secara umumnya kalendar membahagikan satu tahun kepada 12 bulan dan satu bulan kepada empat minggu.

Kalendar islam juga dikenali sebagai kalendar Hijrah. Kalendar Islam mula digunakan pada zaman pemerintahan Khalifah Umar al-Khattab. Perkataan ‘Hijrah’ merujuk kepada perjalanan hijrah Rasulullah S.A.W dari Mekah ke Madinah.

Apabila Baginda S.A.W tiba di Madinah, Baginda S.A.W telah memerintahkan para sahabat untuk menggunakan sistem Tarikh. Baginda memperkenalkan permulaan Muharram yang diambil daripada kalendar lama masyarakat Arab Jahiliah. Dikatakan bahawa Rasulullah S.A.W telah memberitahu para sahabat  dan menyuruh mereka menulis Tarikh. Tetapi, Baginda S.A.W tidak menetapkan satu sistem kalendar Islam.

Pada zaman Saidina Umar al-Khattab, barulah bermulanya satu sistem kalendar yang benar-benar tersusun.

Saidina Umar  al-Khattab telah mewujudkan asas penetapan kalendar hijrah apabila beliau mengutus surat kepada Gabenor Basrah iaitu Abu Musa al-Asy’aridan. Beliau menulis dalam surat tersebut bulan Syaaban. Namun, Abu Musa al-Asy’ari tidak pasti adakah bulan Syaaban yang dimaksudkan oleh Saidina Umar ialah bulan Syaaban yang telah lepas atau yang akan datang. Maka, Saidina Umar al-Khattab memanggil dan mengumpulkan para sahabat untuk membincangkan masalah tersebut.

Bincang punya bincang, akhirnya mereka sebulat suara bersetuju mengambil Tarikh hijrah Rasulullah SAW. Hal ini kerana Tarikh itu diingati oleh ramai orang dan tidak ada pertikaian. Maka, bermulanya saat itu, awal bulan Islam dimulakan dengan bulan Muharram dan permulaan tahun dimulakan dengan hijrah Rasulullah.

Berikut adalah nama bulan-bulan Islam dan asal-usulnya. Tahukah anda bahawa setiap nama diambil sempena keadaan cuaca ataupun sesuatu peristiwa yang besar.

Bulan ini mengambil perkataan ‘haram’ yang bermaksud terlarang. Hal ini disebabkan oleh budaya atau tradisi Arab yang mengharamkan sebarang peperangan pada bulan ini. Selepas kedatangan Islam, budaya tersebut masih diteruskan.

Perkataan ini bermaksud tiupan angin. Ketika nama ‘Safar’ mula digunakan, mungkin ketika itu adalah waktu berangin.

Perkataan ini bermaksud bulan pertama musim bunga.

Perkataan ini bermaksud bulan kedua musim bunga.

Erti perkataan ini ialah bulan pertama musim panas. ’Jumada’ bermaksud kering.

Maksud perkataan ini ialah bulan kedua musim panas.

Rejab juga ialah bulan suci yang mengharamkan peperangan. Bulan ini juga dikenali sebagai Rajab al-Fard. ’Fard’ bermaksud keseorangan kerana tiga bulan suci yang lain berada jauh dan berturutan berbanding Rejab yang berada di tengah-tengah.

Kata ini berasal dari perkataan syu’ba yang bermaksud berpecah atau menyimpang. Hal ini kerana masyarakat Arab sering keluar dan berpecah untuk mencari air.

Perkataan ‘Ramadan’ diambil dari perkataan ‘ramda’ .Maksudnya ialah batu yang panas kerana pada ketika itu cuaca amat panas.(sekarang pun lagi panas)

Perkataan ini diambil daripada perkataan yang membawa maksud ‘unta betina bunting’. Ketika nama bulan ini diberikan, lazimnya unta betina sedang bunting.

Perkataan ini berasal daripada perkataan ‘qa’ada’ bermaksud ‘untuk duduk’. Bulan ini bulan suci yang ketiga. Oleh sebab itu, ramai orang menghentikan aktiviti perniagaan mereka untuk bersedia menunaikan Haji.

Dalam bulan ini, haji dilaksanakan. Oleh sebab itu, perkataan ‘haji’ digunakan sebagai namanya. Bulan ini merupakan bulan suci terakhir dalam setahun dan sebarang pertempuran adalah dilarang.

Ditulis oleh,

Saudara Akmal Ridha, Pelajar Diploma UiTM.


Meja Ahli Matematik Ni Berserabut. Cara Dia Selesaikan Tak Tercapai Dek Akal.

Mesti semua pernah dengarkan kata-kata ni, “Jangan benci sangat, nanti yang tu yang kita kena hadap selalu.” Ataupun, “Bencilah, nanti mesti suka.”

Hah. Pernahkan? Percaya tak yang ayat tu sedang jadi kenyataan sekarang? Agak ramai yang tidak suka memeningkan kepala dengan konsep Matematik, tapi sekarang hampir seluruh rakyat Malaysia mempraktiskan kefahaman Matematik itu.

Setiap hari kita perlu hadap graf R-naught untuk faham kadar kebolehjangkitan COVID-19 sekarang. Setiap hari kita ambil tahu tentang angka jangkitan harian. Setiap hari kita kira, berapa hari lagi nak dapat vaksin dan boleh nak keluar dine-in selepas selesai dua dos. Setiap hari kita baca berita dan cuba memahami isu semasa dengan menggunakan logik matematik secara tidak sedar. Setiap hari kita disiplinkan diri dan ahli keluarga di rumah dalam aspek penggunaan elektrik, air dan seangkatan dengannya menggunakan konsep matematik. Dan banyak lagi keadaan lain sebenarnya.

Perasan tak hampir semua keadaan semasa kita berkait rapat dengan ilmu Matematik, walaupun konsep yang ringkas. Perasan tak? Perasan tak? (nada excited)

Mesti ada yang tak perasankan. Jadi, bila dah perasan ni, amacam? Rasa bijak sikit tak?

Maka, satu fakta yang kita kena terima bahawa ilmu matematik itu penting dan sedang teraplikasi di sekitar kita secara sedar ataupun tidak sedar.

Untuk huraian selanjutnya, saya nak bawa satu kajian aplikasi matematik yang mungkin agak pelik dan langsung tak terlintas di minda kita. Tapi, kebanyakan daripada kita mengaplikasinya, terutamanya golongan yang bekerja dan golongan anak muda. Tidak mustahil akan ada yang berfikir,

“Ini pun nak fikir. Pelik-pelik betul orang Matematik ni.”.

Jom sama-sama kita tengok tahap kepelikannya.

Berikut merupakan masalah awal kajian ini.

“Ketika kita meletakkan laptop di atas meja, kita pasti meletakkannya dengan hati-hati supaya tidak jatuh. Tetapi, kekadang meja kita pasti dipenuhi dengan barang-barang lain. Lalu, apakah minimum luas meja yang diperlukan supaya laptop tersebut dapat diletak dengan seimbang tanpa perlu menurunkan barang-barang tersebut?”

Masalah ini ditimbulkan oleh Burkard Polster, salah seorang ahli matematik di Universiti Monash, Australia. Disebabkan beliau berhadapan dengan masalah ini hampir setiap hari, maka, beliau cuba mendapatkan solusinya dan telah menerangkannya dengan terperinci dalam sebuah artikel yang telah dikeluarkan pada tahun 2018.

Berikut sedikit petikan awal daripada artikel beliau,

I often work on my laptop in bed. When needed, I park the laptop on the bedside table, where the computer has to share the small available space with a lamp, books, notes, and heaven knows what else. It often gets quite squeezy.

Being regularly faced with this tricky situation, it finally occurred to me to determine once and for all how to place the laptop on the bedside table so that its “footprint” – the area in which it touches the bedside table – is minimal. In this note I give the solution of this problem, using some very pretty elementary mathematics.

Sebagai seorang manusia di luar bidang ini, sudah tentu kita hanya cuba sahaja meletakkan laptop tersebut di sisi mana yang dilihat sesuai dan stabil. Paling mudah, alihkan sahaja barang-barang tersebut. Tak perlu penat-penat fikir. Kan?

Lalu, bagaimana Burkard Polster selesaikan masalah ini secara matematiknya? Jom kita tengok.

Terdapat tiga langkah utama yang dilakukan oleh pengkaji :

Pertama sekali, pengkaji membuat tiga anggapan. Pertama, bentuk laptop dan meja adalah segi empat tepat. Kedua, pusat graviti laptop adalah di titik tengahnya.  Ketiga, lebar laptop itu ialah 1 unit.

Kemudian, pengkaji mempertimbangkan semua kawasan yang apabila diletakkan laptop tidak menjatuhkan meja, inilah kawasan tepat di mana titik tengah laptop juga merupakan titik meja.

Seterusnya, pengkaji cuba menentukan antara kawasan tersebut, yang manakah kawasan “footprint” laptop yang mempunyai keluasan minima. “Footprint” di sini bermaksud, kawasan yang meliputi laptop dan meja.

Rajah 1 ini menunjukkan jawapan optimum bagi masalah ini kerana titik tengah laptop akan bertepatan dengan salah satu bucu meja dan menghasilkan “footprint” berbentuk segi tiga sama kaki.

Pembuktian dilakukan dengan dua keadaan. Pertama, pengkaji mempertimbangkan kawasan yang mana titik tengah laptop bertepatan dengan salah satu sudut meja, dan membuktikan bahawa antara kawasan tersebut terdapat kawasan yang mempunyai luas “footprint” terkecil. Kemudian, pengkaji memanjangkan hujah, membuktikan bahawa mana-mana kawasan yang titik tengah laptop bukan di titik sudut meja mesti mempunyai luas “footprint” yang lebih besar.

Rajah 2 ini menunjukkan keadaan di mana pengkaji memotong segi empat sama kepada empat kepingan kongruen yang menunjukkan luas “footprint” akan sentiasa ¼ sekiranya laptop berbentuk segi empat sama diletakkan di bucu sebuah meja yang besar, tidak kisah bagaimana keadaan orientasinya.

Kemudian, Rajah 3 menunjukkan keadaan laptop berbentuk segi empat tepat dengan titik tengahnya di bucu sebuah meja besar. Kawasan “footprint” ditandakan dua warna iaitu biru dan merah. Seperti keadaan sebelum ini, apabila laptop tersebut diputarkan, maka kawasan biru akan kekal wujud, tetapi kawasan merah akan hilang di sesetengah kawasan seperti dalam rajah di belah kanan. Maka, pengkaji menyimpulkan bahawa keadaan simetri laptop ini secara unik telah menghasilkan “footprint” dengan luas yang paling minimum.

Hujah-hujah ini terpakai selagimana apabila bentuk segi empat sama itu diputar dan tidak akan mengenai sisi meja yang lain. Memandangkan sisi pendek laptop mempunyai panjang 1, maka paling pendek jarak sisi meja perlulah sekurang-kurangnya1/ seperti yang ditunjukkan dalam rajah 4.

Sekarang, pengkaji cuba meyakinkan bahawa “footprint” paling minima mesti di satu kawasan di bucu meja. Maka, pengkaji memulakan dengan sebuah meja yang sekurang-kurangnya mempunyai lebar yang sama dengan pepenjuru segi empat sama seperti yang ditunjukkan di rajah 5. Meja ini mempunyai panjang sisi . Dengan meletakkan laptop di mana sahaja di atas meja tersebut, kemudian pengkaji cuba mendapatkan kawasan yang menunjukkan dua garis berserenjang yang memotong kawasan segi empat sama laptop itu selari dengan sisi meja.

Seperti yang kita lihat, dua garis berserenjang itu memotong segi empat sama laptop kepada 4 kepingan kongruen. Walaubagaimana orientasinya dan di mana kawasan laptop itu ditempatkan, sekurang-kurangnya satu daripada kepingan kongruen itu akan menjadi sebahagian daripada kawasan “footprint”. Melainkan jika titik tengahnya berada di sudut meja, kawasan segi empat sama suku-persegi ini jelas tidak menjadi sebahagian daripada “footprint” secara penuh.

Seterusnya, pengkaji cuba berhujah dengan menggunakan meja yang mempunyai sisi sekurang-kurangnya I unit lebar yang akhirnya menghasilkan satu teorem. (Teorem dikekalkan dalam Bahasa Inggeris supaya pembaca lebih jelas dengan makna asal pengkaji.)

Theorem 1 Consider a laptop that is 1 unit wide and a table that is at least 1 unit wide. If the laptop is not a square, then the placement of the laptop on the table that gives the smallest footprint is shown in Figure 1. If the laptop is a square, then the minimal area footprints are for placements for which the midpoint of the laptop coincides with a corner of the table.

Wah, meletup otak! Nak selesaikan masalah ni pun, bukan main kompleks solusinya. Patutlah ramai ahli matematik atau geng genius ni botak. (Eh, apa kena-mengena? Tiberr)

Haa. Pelik tak? Sebenarnya taklah pelik mana kan. Cumanya, pelik bila benda mudah, buat apa nak fikir susah-susah. Inipun saya tak lanjutkan kepada pembuktian penuh yang lebih kompleks. Kalau korang nak fahami dengan lebih terperinci, boleh dapatkan PDF kajian ini di google. Tajuknya saya lampirkan di bahagian rujukan.

Kalau korang nak tahu, daripada kajian permasalahan seringkas inilah yang membawa kepada kajian-kajian lain yang lebih besar dan diperlukan untuk kecanggihan teknologi sekarang demi memenuhi keperluan kehidupan manusia.

Oleh yang demikian, Prof. Hadi Susanto menyebut di dalam bukunya “Tuhan Pasti Ahli Matematika” bahawa,

“Selama manusia masih berpikir dan kehidupan masih berkembang, akan selalu ada yang baru dari matematika.”

Hebat kan siapa ahlinya? Tanpa kita kenali diri mereka, biarpun yang hidup ratusan tahun dahulu mahupun sekarang, jasa dan ilmu mereka terus mengalir dan diaplikasikan oleh manusia seluruh dunia dan setiap zaman.

Dan sudah tentu, kehebatan ini merupakan cebisan ilmu Dia Yang Maha Hebat. Sesungguhnya Allah yang menganugerahkan ilmu ini kepada manusia untuk terus memakmurkan dunia ini dengan kebaikan dan kebijaksanaan.

Maka, berhati-hatilah dan jangan pernah sombong dengan ilmu yang kita ada. Terus bersyukur dan memanfaatkan setiap ilmu yang dimiliki dengan sebaiknya.


Daripada sampah menjadi produk diiktiraf dunia!

Fuh! Bukan biasa-biasa minda inovasi dan kreatif gadis 24 tahun ini.

Beberapa hari yang lalu, Malaysia digemparkan dengan kejayaan seorang mahasiswi Universiti Sains Malaysia, Saudari Menlin Ng Aniathul Fitria Ismail Ng Abdullah dalam pertandingan reka bentuk antarabangsa, James Dyson Awards 2021. Beliau yang merupakan pemenang tempat kedua dalam pertandingan tersebut telah mengejutkan dunia dengan hasil ciptaannya yang menginovasikan sisa sampah kepada beg mini sebagai pembungkus set produk penjagaan kulit wajah.

Menurut laporan Bernama, produk bahan “bio leather” ini menggunakan sepenuhnya kulit buah-buahan sitrus terutama kulit limau nipis dan bahan semula jadi lain, yang bukan sahaja bersifat lebih mesra alam, malah mampu menjadi bahan pembungkusan pelbagai produk menggantikan plastik.

Hebatnya lagi apabila ciptaan ini masih berada di peringkat awal kajian, tetapi telah memenangi pertandingan berprestij ini sekaligus mengharumkan nama Malaysia di peringkat antarabangsa.

Lanjutan daripada laporan Bernama dan beberapa berita lain, gadis 24 tahun ini telah mendapat ilham ciptaan ini apabila melihat lambakan sampah kulit buah-buahan di kafe dan restoran semasa beliau menyiapkan projek semester tahun lalu.

Menurut Saudari Menlin Ng, “”Saya percaya semua sisa makanan boleh diproses menjadi bahan atau barangan berguna sekali gus dapat mengurangkan pencemaran alam sekitar. Saya mahu menukarkan bahan yang dilihat tidak bernilai ini menjadi barangan berguna dan berharga.”

“Selain membantu mengurangkan penjanaan sampah, bahan kulit bio yang menggunakan bahan semula jadi sepenuhnya ini juga melibatkan kos lebih rendah,” katanya yang mengambil masa 10 bulan bagi menyiapkan projek tersebut.

Menerusi ujian yang dijalankan, Menlin Ng menggunakan kira-kira 30 kulit limau purut bagi menghasilkan dua helai material berukuran 20 sentimeter panjang dan lebar.

“Saya mendapatkan stok kulit limau dari beberapa restoran. Antara proses terlibat termasuk pengekstrakan, pengasingan kulit dan biji buah, rebus bagi mengelakkan kulat dan mencampurkan dengan bahan pelekat semula jadi sebelum dikeringkan sehingga menjadi produk akhir,” katanya.

Menurut laporan Bernama lagi, Saudari Menlin Ng telah menceritakan kekangan yang dihadapi.

Ditanya tentang cabaran yang dihadapi, Menlin Ng berkata beliau perlu berdepan dengan kekangan menjalankan ujian di makmal susuli sekatan pergerakan dan penularan pandemik COVID-19.

“Dalam tempoh itu, pertemuan bersemuka dengan penyelia tidak dapat dilakukan. Terkurung di asrama kampus juga membuat saya beberapa kali hilang motivasi,” katanya.

Pelajar jurusan Reka Bentuk Produk itu juga berharap inovasi yang masih di peringkat penyelidikan awal itu dapat dikembangkan dan dimanfaatkan di peringkat profesional sekali gus membuka jalan kepada penghasilan bahan mesra alam.

“Saya perlu membuat lebih banyak kajian dan eksperimen bagi mendapatkan bahan terbaik dalam meningkatkan kualiti material ini pada masa akan datang.

“Malaysia adalah antara pengeksport buah dan sayur terbesar. Jadi secara tidak langsung, menyumbang kepada penghasilan sampah yang boleh dijadikan sumber kepada penghasilan produk pembungkusan daripada material semula jadi,” katanya.

Subhanallah! Sesungguhnya akal dan fikiran merupakan anugerah-Nya kepada manusia yang begitu berharga dan akan menatijahkan kejayaan luar biasa andai dimanfaatkan sebaiknya. Semoga kisah Saudari Menlin Ng Aniathul Fitria Ismail Ng Abdullah ini menjadi motivasi dan inspirasi buat semua anak muda di Malaysia untuk terus berjaya dalam kehidupan biarpun terpaksa berhadapan dengan ujian pandemik COVID-19.

Sumber :


RIBUT SURIA MENGHENTAM BUMI

Sekitar beberapa dekad sekali, Bumi dihentam oleh ribut suria (solar storm) yang menyebabkan gangguan elektrik di Bumi.

Ribut suria yang berlaku pada tahun 1882 dan 1921 telah mengakibatkan perkhidmatan telegraf tidak berfungsi & banyak perkakas elektrik terbakar.

Bumi mempunyai medan magnet yang melindungi penghuninya daripada angin solar berbahaya. Tanpa medan ini, Bumi akan kering kontang & tidak dapat dihuni seperti Marikh. Marikh pun pada asalnya berkeadaan seperti Bumi tetapi kehilangan medan magnetnya menjadikannya seperti hari ini.

Angin suria bertukar menjadi ribut apabila jumlah tompok Matahari tinggi kerana ia melepaskan plasma yang banyak dan laju bersama-sama dengan medan magnet matahari.

Kejadian ini ganggu medan magnet Bumi dan kejadian ribut geomagnet tercetus, kemudian mencetuskan Geomagnetically Induced Currents (GIC). Seterusnya ganggu bekalan kuasa & elektrik di Bumi.

Ribut suria paling dahsyat pernah berlaku adalah ketika tahun 1859. Tetapi pada masa itu kita belum ada rangkaian komunikasi, belum ada bekalan dan grid kuasa elektrik. Kalau kejadian ini berlaku pada zaman ini, bekalan elektrik di seluruh dunia akan putus, internet pun putus.

Beberapa kejadian ribut suria dahsyat pernah berlaku sebelum ini. Pada tahun 1972, ribut solar telah mengakibatkan gangguan elektrik, rangkaian komunikasi & satelit di seluruh Amerika utara serta mengakibatkan meletupnya beberapa peranti letupan.

Ketika Perang Vietnam, terdapat beberapa kapal perang Amerika Syarikat meletup tidak diketahui punca. Rupa-rupanya ada peranti letupan yang meletup akibat daripada ribut suria. Pada tahun 1989, ribut suria mengakibatkan 6 juta penduduk tiada bekalan kuasa selama 9 jam. Perkakas-perkaras elektronik tidak berfungsi. Aurora muncul menghampiri kawasan khatulistiwa (pelik sebab aurora hanya muncul di kutub utara dan selatan).

Sekiranya kita perhatikan kejadian ini, ia berlaku sewaktu bilangan tompok Matahari tinggi pada kitaran tersebut. Ada waktu Bumi terlepas dari dihentam ribut suria seperti pada tahun 2012. Kesannya tidak seragam di seluruh dunia. Negara yang tinggi latitud lebih berisiko.

Walaupun ia hanya berlaku pada sesetengah kawasan, zaman dulu mungkin tidak terkesan sangat. Amerika Syarikat terkesan, Malaysia mungkin masih selamat. Tambah lagi, sistem elektrik di zaman sekarang telah dicipta dengan persediaan untuk berhadapan dengan ribut ini. Tetapi masih perlu bersedia dan berjaga-jaga kerana kita masih belum biasa menghadapi ribut ini di dunia yang semuanya digital.

Tambah lagi, teknologi kabel internet kita pun masih belum ada persediaan untuk berhadapan dengan ribut ini.  Kabel ini pula berhubung dengan banyak negara.

Pada tahun 2008, kabel internet pernah terganggu dan mengakibatkan gangguan dan internet putus di seluruh Timur Tengah, India hinggalah ke Singapura dan Indonesa.

Tidak mustahil apabila ribut suria dahsyat berlaku pada masa mendatang, rangkaian internet di seluruh dunia terganggu. Bagi orang-orang kecil macam kita, internet terputus mungkin kesannya kecil. Tetapi untuk industri-industri besar, pengangkutan, hospital, bank, tentera dan sebagainya akan terkena impak yang dahsyat.

Banyak operasi tidak dapat berfungsi dengan baik. Rantaian bekalan (supply chain) akan putus. Air dan sumber bekalan penting tidak dapat dibekalkan dengan baik dan lancar. Kesannya akan sampai ke orang-orang kecil macam kita juga. Impaknya ibarat diserang pandemik hingga sukar untuk beroperasi. Amerika Syarikat pernah kerugian hingga 2.6 trilion dolar akibat daripada serangan ribut suria.

Gambar di bawah adalah gambar daripada filem Jepun, Survival Family (2016) yang menayangkan kemandirian dan kelangsungan hidup apabila bekalan kuasa, elektrik dan internet tiba-tiba terputus.

*Penulisan di ambil daripada facebook Saudara Zamir Mohyedin dengan keizinan. Beliau merupakan ahli di Institut Fizik Malaysia.


Mana datang lubang ini? Ini jawapannya!

Dalam internet ada satu video yang membuat ramai orang bingung. Video apa tu? Haa, ini videonya. (pautan)

Kalau korang nak tahu, inilah salah satu muslihat Matematik di antara banyak lagi muslihat-muslihat lain yang memeningkan kepala manusia biasa. Huhu.

Jadi, apa sebenarnya yang berlaku? Macam mana asal ruang segi tiga itu dapat dipenuhi, kemudian terkurang satu kawasan apabila disusun kali kedua? Magik apakah ini?

Ini bukanlah magik seperti filem ‘Now You See Me’. (Eh, tiberr)

Ini merupakan satu keadaan yang dilihat magik dan helah dalam matematik oleh masyarakat umum, tetapi sebenarnya satu fenomena yang berlaku dengan logik dan pembuktian. Seperti yang kita sedia maklum, ilmu matematik ini merupakan ilmu yang pasti dan logik. Pasti akan ada pembuktian dan penerangan pada setiap kejadian.

Dalam konteks helah ini, ianya berlaku kerana faktor ilusi optik.

Ilusi optik berlaku apabila  sesuatu objek yang dilihat itu, berbeza daripada keadaannya yang sebenar. Otak kita tidak dapat mentafsir dengan tepat tentang objek tersebut. Ditambah dengan pandangan manusia yang berbentuk perspektif dan dimensi iaitu ada jauh dan dekat, serta berbentuk 2D dan 3D antara yang memberi kekeliruan mempengaruhi tafsiran minda dan fikiran manusia, selain faktor gangguan sekitar objek.

Dan inilah yang terjadi.

Segi tiga yang kita lihat ini bukanlah segi tiga yang sebenar, kerana sisinya yang bengkok itu. Otak kita telah tersalah tafsir pada kesempurnaan keadaan bengkok sisi itu. Pada susunan awal, hipotenus(garis terpanjang segi tiga) segi tiga ini sebenarnya bengkok ke dalam. Manakala, dalam susunan kedua, hipotenus ini bengkok sedikit keluar.

Maka, perbezaan kawasan kedua-dua lengkuk tersebut telah membentuk satu petak berukuran 1×1. Oleh sebab itulah, kita dapat lihat di susunan kedua, terdapat kelopongan satu petak kecil tersebut.

Maka, hasil pergerakannya seperti yang ditunjuk di bawah.

Hakikatnya, lubang petak itu bukanlah hilang, tetapi ianya hanya berlaku kerana satu helah ilusi optik yang memberi tafsiran kurang tepat pada mata kita apabila melihat pada sisi bengkok hipotenus segi tiga tersebut. Perubahan susunan itu telah menatijahkan ‘kehilangan’ satu lubang petak bagi menampung perbezaan lengkuk segi tiga tersebut.

Tonton penjelasan helah ini di video di bawah:

Fuh! Menarik kan?

Sebab itulah setiap perkara itu perlu ada pembacaan dan kajian yang mendalam supaya kita lebih memahami hakikat sebenar sesuatu peristiwa. Pandangan mata manusia itu selalu menipu, maka, gunakan akal fikiran kurniaan Allah untuk membenarkannya.

Bila difikirkan semula, helah ini juga ibarat mata kita yang melihat dunia kan? Apabila melihat dunia, terlihat dan terasa keseronokannya sehingga langgar dosa pahala demi memuaskan nafsu manusia. Hakikatnya, keseronokan itu hanyalah ilusi yang sedang membawa manusia ke lembah sengsara di akhirat sana. Nau’zubillah.

Moga kita tergolong dalam golongan mereka yang sentiasa mencari kebenaran dan keredhaan-Nya sepanjang hayat di dunia ini.

1. 3 Magis Matematik meletupkan otak, https://youtu.be/6tBY3_Bi39E

2. Open Minda: Misteri Ilusi Optik (baca-blogspot.blogspot.com)


Sindiket Penculikan Anak-Anak Kerengga Hitam oleh Kerengga Penculik

Kerengga ini sedang merancang sesuatu yang sangat jahat. Mereka tidak ada pilihan. Mereka tidak boleh mencari makanan sendiri.

Mereka bukan hendak mencuri makanan yer.

Tapi mereka mencuri anak-anak kerengga dari keluarga yang lain. Mereka adalah kerengga penculik.

Apabila matahari mulai menyingsing jatuh, kerengga ini mulai keluar beramai-ramai dari sarang di bawah tanah mereka. Mereka mulai mencari kerengga yang sama sekali berbeza spesies dari spesies mereka. Yang mereka cari ialah kerengga hitam dari spesies Formica accreta. Kerengga hitam ini pun tahu bahawa kerengga penculik ini tengah merancang untuk menculik anak-anak mereka. Disebabkan itulah, setiap petang mereka akan menutup setiap pintu masuk ke sarang mereka.

Tetapi kadang-kadang kerengga hitam telah terlambat. Kerengga penculik telah dapat melihat mereka. Dengan tergesa-gesa kerengga penculik meluru masuk ke sarang kerengga hitam melalui pintu yang masih terbuka tidak tertutup. Apabila telah memastikan kedudukan dan keadaan sarang itu bagaimana, kerengga penculik ini bergegas keluar untuk pergi mencari semua ahli keluarganya untuk memberitahu lokasi penculikan di mana.

Gerombolan kerengga penculik, apabila mengetahui lokasi kerengga hitam ini, meluru dengan cepat beramai-ramai ke sarang kerengga hitam. Sampai di sarang kerengga hitam, mereka menyerbu masuk beramai-ramai. Kerengga hitam cuba sedaya mampu untuk melawan kerengga penculik tetapi tidak mampu. Mereka terlampau banyak.

Kerengga penculik mulai menggali sarang kerengga hitam. Apabila kerengga penculik berjaya ceroboh masuk ke dalam sarang kerengga hitam, mereka tahu apa yang mereka hendak ambil. Mereka meluru ke arah anak-anak kerengga hitam yang masih berada di dalam fasa pupa. Menggunakan mulut, mereka angkat pupa kerengga hitam dan meluru keluar dari sarang dan pergi membawa pupa itu pulang ke sarang mereka.

Kerengga hitam yang diculik ini akan meneruskan fasa pembesaran sehingga mereka keluar dari pupa sebagai kerengga hitam dewasa. Walaupun mereka berlainan spesies dan mempunyai warna badan yang berbeza dengan kerengga penculik tetapi kerengga penculik telah memanipulasi keadaan menyebabkan mereka tidak sedar keadaan ini. Oleh itu, apabila kerengga hitam membesar mereka fikir mereka berada di dalam rumah mereka sendiri dengan keluarga masing-masing.

Kerengga-kerengga hitam ini kemudian akan keluar mencari makanan dan makanan itu akan dibawa balik ke sarang kerengga penculik. Mulut kerengga hitam ini lebih istimewa berbanding dengan kerengga penculik kerana mulut mereka yang lebih bagus dalam mengunyah makanan berbanding kerengga penculik yang hanya bagus menggangkat pupa kerengga hitam. Disebabkan ini kerengga penculik akan memaksa kerengga hitam yang berada di dalam sarang mereka untuk memuntahkan semula makanan yang dimakan dan memakan muntahan kerengga hitam itu.

Bukan setakat mencari makanan, memberi makanan ke kerengga penculik, kerengga hitam juga menjaga sarang dan menjaga anak-anak kerengga penculik. Disini kita dapat lihat kerengga hitam telah menjadi hamba kepada kerengga penculik. Kerengga penculik hanya akan duduk berehat sepanjang hari dan menunggu masa untuk melakukan penculikan anak-anak kerengga hitam.


Muntahan Emas Lebah

Lebah terkenal sebagai agen pendebungaan yang mendebungakan hampir 75% buah-buahan, sayur-sayuran dan pokok kekacang. Kita akan sangat bermasalah jika lebah ini tidak ada. Tetapi bila ditanya pada setiap orang yang ada di Malaysia apa yang mereka tahu tentang lebah pasti jawapannya “madu”.

Peladang yang terlibat dengan perusahaan madu lebah boleh dapat lebih kurang 50 kg madu dari satu sarang lebah setahun. Madu dibuat daripada nektar bunga. Tetapi perlu diingat madu itu sama sekali tidak sama dengan nektar.

Lebah akan mencari bunga-bunga yang berhampiran dengan sarangnya. Apabila dijumpai bunga ini, lebah akan meluru ke bunga dan menjunamkan kepalanya terlebih dahulu. Dengan menggunakan lidah yang panjang, lebah akan menyedut nektar bunga dan menelan nektar ini, masuk ke salah satu dari dua perut yang dimiliki lebah. Perut ini dipanggil perut madu. Seekor lebah berkemungkinan perlu menyedut lebih daripada seribu bunga untuk memenuhkan perut madu ini.

Sesudah menyedut seberapa banyak nektar yang boleh, lebah akan pulang ke sarangnya. Sepanjang perjalanan pulang, enzim pencernaan mulai dirembes perut madu lebah dan mulai menukarkan nektar menjadi bendalir melekit dan manis yang berwarna keemasan ataupun dipanggil madu.

Apabila sampai di sarang, lebah ini akan memuntahkan semula madu ke dalam mulut lebah pekerja yang berada di dalam sarang. Seperti satu rantaian. Madu ini akan dimuntahkan pula oleh lebah pekerja ke lebah pekerja yang lain. Proses memuntah dan menelan dari satu lebah pekerja ke satu lebah pekerja sangat penting dalam menambah lagi enzim pencernaan yang akan menukarkan rantaian panjang gula kompleks kepada gula yang lebih ringkas seperti glukosa dan fruktosa.

Selepas sampai di ruang simpanan madu di dalam sarang lebah, lebah pekerja akan memuntahkan madu di tempatnya. Walaupun selepas mengalami proses muntah, telan dan muntah, madu ini masih berair. Untuk memekatkan dan menghilangkan kuantiti air pada madu, lebah akan mengibaskan sayapnya untuk meningkatkan kadar penyejatan air pada madu. Kuantiti air yang kurang dan keasidan yang ada pada madu menyebabkan madu bukanlah tempat yang sesuai untuk pembiakan bakteria. Ini sekaligus, menyebabkan madu tahan lama.

Untuk menghasilkan 1 kg madu memerlukan lebih 20,000 lebah yang perlu hinggap pada 8 juta bunga. Ini memerlukan dedikasi, kerjasama dan komunikasi yang bagus di antara lebah pekerja.


Perang antara Bangsa Lebah dengan Bangsa Tebuan Gergasi

Pagi ini ribuan bangsa lebah tergesa-gesa keluar dari sarang. Ada musuh sedang berdiri tegak di atas angin diluar sarang sedang menunggu. Musuh itu memandang setiap ribuan lebah yang keluar dengan penuh berani. Seolah-olah tiada langsung rasa gerun nak menghadapi ribuan bangsa-bangsa lebah ini. Musuh ini seperti pahlawan unggul walaupun kuantitinya tidak sampai seratus mereka percaya dengan yakin, perang hari ini meraka akan menang dengan mudah. Musuh ini ialah bangsa tebuan gergasi.

Perang bermula. Tebuan gergasi mulai terbang meluru ke arah lebah. Seperti pahlawan hebat ditangkap seekor lebah kemudian digigit menggunakan mulut dan rahangnya yang kuat dan tajam. Dikunyah mati lebah itu. Diserang pula lebah yang lain. Mati lebah tersebut. Diserang pula lebah yang lain. Mati lebah tersebut. Makin garang dan hebat serangan tebuan gergasi. Dalam masa seminit, seekor pahlawan tebuan gergasi dapat bunuh sebanyak 40 ekor lebah.

Serangan diterus bertubi-tubi oleh tebuan gergasi. Tebuan gergasi juga mulai bergendang perang dengan memanggil rakan-rakan seperjuangan yang lain dengan merembeskan bahan kimia. Gugusan tebuan gergasi mulai terbang meluru dan menyertai perang. Ada tebuan gergasi menangkap lebah yang sedang terbang di udara dan digigit dengan kuat sambil menyengat menggunakan penyengat tajam berbisa yang berada pada hujung badannya.

Ada juga lebah cuba melawan dengan menggigit tebuan gergasi tetapi dia kemudiannya dipegang kuat oleh tebuan gergasi menggunakan kaki, mulut dan tebuan gergasi mulai membengkokkan badannya, menikam sengatnya ke daging-demaging lebah itu bertubi-tubi tanpa belas kasihan sehingga lebah itu mati. Ada juga lebah yang cuba menyerang tebuan gergasi dengan cara berkumpulan tetapi tebuan gergasi cuba mengelak dengan terbang naik turun di udara dan cuba memposisikan dirinya di atas semua lebah-lebah itu. Tanpa membuang lebih banyak masa tebuan gergasi terus membunuh seekor demi seekor lebah dari atas. Dalam masa sejam 10,000 ribu lebah telah terkorban.

Mayat-mayat lebah mulai menimbun di bawah sarang membentuk bukit-bukit mayat. Perang berjalan selama tiga jam. 30,000 lebah telah mati. Mereka dibunuh oleh 30 ekor tebuan gergasi sahaja. Maksudnya seekor tebuan gergasi telah membunuh 3,000 lebah. Menjelang tengahari barisan pertahanan bagi kota sarang lebah telah pecah. Pahlawan-pahlawan tebuan gergasi seekor demi seekor masuk ke dalam sarang lebah. Sebelum masuk ke dalam sarang ada beberapa tebuan gergasi berkongsi cecair tenaga dengan tebuan gergasi yang teruk terkesan dari perang selama tiga jam itu.

Tempat-tempat dimana terletaknya pupa lebah mulai dibongkar tebuan gergasi. Pupa lebah yang terkenal dengan kekayaan pelbagai nutrient telah ditarik keluar dan akan dibawa pulang bagi menjadi santapan ratu dan anak-anak bangsa tebuan gergasi.

“Asian giant hornet” . Wikipedia. https://en.wikipedia.org/wiki/Asian_giant_hornet


SEMAKIN RAMAI ANAK MALAYSIA MENEMPA NAMA DI PERSADA DUNIA!

Semakin ramai anak Malaysia menempa nama di peringkat dunia. Sepertinya, kehadiran pandemik COVID-19 tidak menjadi penghalang untuk mereka ini terus memajukan diri melakar kejayaan melangkah beribu batu ke hadapan.

Beberapa hari lepas, kita digemparkan dengan kejayaan seorang anak cilik Pahang, berumur 11 tahun yang meraih tiga pingat emas dalam Pertandingan Inovasi dan Reka Cipta Antarabangsa Kanada ke-6 (iCAN 2021), di Toronto, Kanada pada bulan lalu. Pertandingan ini merupakan pertandingan inovasi dan reka cipta terbesar di benua Amerika Utara.

Kejayaannya ini sehinggakan disebut oleh pengacara televisyen terkenal di Amerika Syarikat iaitu James Corden dalam rancangannya, The Late Late Show with James Corden.

Menurut beliau, kejayaan Maryam mencipta sejenis makanan haiwan yang diperbuat daripada kulit udang dan siput sedut adalah sangat luar biasa dan mengagumkan.

“Maryam Muzamir, seorang pelajar sekolah berusia 11 tahun di Malaysia. Dia menemui fungsi baru untuk sisa makanan biasa iaitu kerang makanan laut dan mengolahnya menjadi makanan ternakan baru (livestock feed) yang berkhasiat. Dia baru berusia 11 tahun. Ya, di Malaysia.”

Lanjutnya lagi, “Dia telahpun memenangi tiga anugerah antarabangsa untuk inovasi luar biasa ini.”

11-year-old Maryam Muzamir found a use for seafood shells by creating a sustainable livestock feed. Go, Maryam, go! #ClimateNight pic.twitter.com/93cUAX5f61

Manakala, pada awal bulan September, British Council iaitu organisasi antarabangsa United Kingdom (UK) dalam hubungan budaya dan peluang pendidikan, telah mengumumkan empat orang wanita Malaysia yang berjaya memenangi program biasiswa wanita dalam STEM global.

Program biasiswa pascasiswazah bersifat global ini telah dilancarkan oleh British Council dengan kerjasama 19 buah universiti di UK untuk memberi manfaat kepada wanita dari Asia Selatan, Asia Tenggara dan Amerika Syarikat menceburi kursus STEM dengan pembiayaan penuh.

Menurut data daripada Organisasi Pendidikan dan Kebudayaan Ilmiah Pertubuhan Bangsa-Bangsa Bersatu (UNESCO), kurang daripada 30% penyelidik di seluruh dunia terdiri daripada kalangan wanita, dan hanya 30% pelajar perempuan sahaja yang memilih bidang berkaitan STEM di peringkat pendidikan tinggi. Maka, program biasiswa ini merupakan satu inisiatif untuk menggalakkan lagi peningkatan penglibatan golongan wanita dalam bidang STEM.

Nurimanina Najwa Shahrin yang akan belajar Patobiologi Akuatik di University of Stirling berkata,

“Terlalu banyak wanita di Malaysia terhalang kerana bias, norma sosial dan harapan yang dipengaruhi oleh stereotaip gender. Mereka kurang diberi perhatian dalam pendidikan dan kerjaya STEM. Saya ingin memotivasikan wanita, tanpa mengira bangsa atau agama, untuk meneroka bidang yang biasanya dikuasai oleh lelaki.”

“Bakat ada di mana-mana, seseorang itu hanya memerlukan peluang. Saya sangat berterima kasih kepada British Council kerana membuka pintu ini kepada saya. Saya berharap dapat memberikan inspirasi kepada wanita Malaysia untuk meneruskan cita-cita, semangat dan impak mereka dengan berani melalui STEM, ” kata Debbie Ann Loh yang mengikuti Master dalam Kesihatan Awam Antarabangsa di Liverpool John Moores University.

Kesemua penerima biasiswa telah berjaya melalui proses tapisan yang ketat bersama-sama ribuan pemohon yang lain.

Mereka akan berangkat ke UK pada musim luruh tahun 2021 bagi melanjutkan pelajaran di peringkat sarjana dalam bidang STEM (Sains, Teknologi, Kejuruteraan, dan Matematik).

Berikut merupakan empat orang wanita pemenang anugerah ini :

1. Debbie Ann Loh – MSc Kesihatan Awam Antarabangsa

2. Jaiswarry Sundaram – MSc Bioteknologi Industri

3. Nurimanina Najwa Shahrin – MSc Aquatic Pathobiology

4. Ilyana Hassya Azmannizam – Masa Depan Bumi MSc : Persekitaran, Komuniti, Hubungan

Subhanallah. Jutaan tahniah diucapkan kepada adik-adik yang berjaya.

Ini baru beberapa kisah daripada ribuan kisah kejayaan anak Malaysia yang lain. Min yakin, sudah ramai anak Malaysia berjaya menempa nama di pelbagai bidang dan Negara. Biarpun nama kalian tidak memenuhi ruang media, teruskan menginspirasi manusia sekitar dengan pelbagai medium yang ada.

Tahniah lagi sekali!

SUMBER :

Empat rakyat Malaysia terpilih terima biasiswa wanita STEM British Council – GPS Bestari (sinarharian.com.my)


Kenali 22 Orang Saintis Unggul Malaysia!

Baru-baru ini, Akademi Sains Malaysia (ASM) telah mengiktiraf 22 penerima ‘Top Research Scientist Malaysia’ (TRSM)) 2021 atas sumbangan dan pencapaian cemerlang mereka dalam bidang Sains, Teknologi, Inovasi dan Ekonomi (STIE). Mereka telah mengubah lanskap penyelidikan Negara dan menyumbang kepakaran sebagai penasihat dalam bidang STIE di Malaysia.

Buat mereka yang berminat menjadi saintis, wajarlah untuk kalian mengenali minda terunggul Malaysia ini sebagai motivasi dan inspirasi untuk mencapai cita-cita tersebut. Memetik daripada akhbar Utusan Malaysia, berikut merupakan sedikit pengenalan setiap penerima anugerah ‘Top Research Scientist Malaysia’ (TRSM)) 2021.

1. Profesor Ir. Dr. Abu Bakar Sulong

Dr. Abu Bakar Sulong terkenal dengan hasil kajian beliau dalam bidang bahan komposit, metalurgi serbuk, dan interaksi antara bahan yang berbeza. Beliau merupakan Jurutera Profesional dengan Praktik di bawah Board of Engineer Malaysia (BEM) dan sedang menjalankan kajian dalam pembuatan aditif bagi titanium dan polimer komposit.

2. Profesor Madya Dr. Ammar Zakaria

Dr. Ammar Zakaria mempunyai misi untuk membangunkan infrastruktur inovatif dan berdaya saing bagi mempromosikan perindustrian lestari. Beliau bekerjasama dengan NanoMalaysia Berhad (NMB) dan Kementerian Sains, Teknologi dan Inovasi Malaysia (MOSTI) dalam usaha menangani wabak COVID-19 dengan membangunkan bilik saringan yang telah ditempatkan di sekurang-kurangnya 10 hospital di Malaysia. Bilik saringan ini memberikan perlindungan serta keselesaan kepada barisan hadapan dalam memerangiCovid-19.

3. Profesor Dr. Azlan Abdul Aziz

Dr. Azlan Abdul Aziz merupakan penyelidik yang berpengalaman dan berpengetahuan dalam bidang bahan nano dan peranti nano. Penyelidikannya memberi tumpuan kepada pembentukan, sintesis, dan sifat bahan nano bagi tujuan perubatan dan kesihatan. Beliau komited untuk menjalankan penyelidikan bersumber rendah dan terus menyumbang dalam bidang penyelidikan di Malaysia.

4. Profesor Madya Ts. Ir. Dr. Chan Yee Kit

Dr. Chan Yee Kit telah menyumbang dalam pembangunan alat penderiaan jarak jauh (remote sensing instruments). Ground Based Synthetic Aperture Radar yang dihasilkan beliau berkos rendah dan boleh digunakan untuk memantau kawasan tanah runtuh berisiko tinggi agar amaran awal dapat dikeluarkan bagi menyelamatkan nyawa.

5. Profesor Dr. Che Hassan Che Haron

Terkenal dengan sumbangan beliau dalam bidang proses pemesinan lestari, Dr. Che Hassan Che Haron menggunakan teknik penyejukan kriogenik dan pelinciran dalam kuantiti minima untuk mengurangkan suhu yang dihasilkan semasa proses pemesinan dijalankan. Beliau telah berjaya membangunkan teknik yang baharu, lestari, dan ekonomik seperti penyejukan kriogenik bagi meningkatkan produktiviti dan mewujudkan persekitaran yang mesra pengguna.

6. Profesor Madya Dr. Chong Meng Nan

Dr. Chong Meng Nan telah memberikan sumbangan yang besar terhadap perkembangan dan pelaksanaan sistem air lestari dan nanoteknologi persekitaran untuk menyelesaikan masalah tenaga dan alam sekitar. Hasil kerja penyelidikannya membantu penggubal dasar untuk merancang dan melaksanakan sistem air alternatif dengan berkesan, dan membantu industri tempatan menggunakan pendekatan saintifik dalam pengembangan produk mereka.

7. Profesor Ir. Dr. Hazlie Mokhlis

Diiktiraf sebagai salah seorang di antara 2 peratus Saintis Terbaik Dunia 2020 (World’s Top 2 peratus Scientist) oleh Stanford University, kajian Dr. Hazlie Mokhlis tertumpu pada sistem tenaga elektrik. Kajian beliau memastikan tenaga elektrik yang bersih, lestari, dan berkualiti tinggi dapat dihasilkan sekali gus menjimatkan kos serta kemampuan menyesuaikan sistem tersebut untuk keperluan masa hadapan.

8. Profesor Dr. Ooi Boon Seng

Penyelidikan Dr. Ooi Boon Seng bertumpukan kepada pemulihan sumber bumi terhad seperti ion logam, zat dan air bersih daripada air sisa dengan menggunakan teknologi gabungan membran. Usaha ini dapat memastikan kelestarian industri yang akan mendatangkan manfaat kepada alam sekitar dan membawa kesan positif kepada sosioekonomi Malaysia.

9. Profesor Dr. Lim Phaik Eem

Mempunyai minat dalam alga, penyelidikan Dr. Lim Phaik Eem tertumpu kepada sains rumpai laut. Dengan penglibatan beliau dalam GlobalSeaweedSTAR, sebuah geran yang dibiayai oleh Global Challenge Research Fund of UK Research and Innovation (UKRI), beliau berharap dapat mencari strategi dan penyelesaian untuk untuk mengembangkan potensi Malaysia sebagai pengeluar rumpai laut dan produk rumpai laut terkemuka dunia.

10. Profesor Madya Dr. Lim Po Teen

Dr. Lim Po Teen merupakan pakar terkemuka dalam penyelidikan alga bahaya (Harmful Algal Blooms, HABs). Sebagai Naib Pengerusi Persatuan Penyelidikan HABs dan program UNESCO IOC GLOBALHAB, beliau merancang halatuju penyelidikan dan mengeratkan kerjasama antarabangsa dalam usaha mengurangkan impak HABs ke atas keselamatan makanan laut dan sektor akuakultur.

11. Profesor Dr. Mohammad Hamiruce Marhaban

Merupakan pakar dalam kecerdasan buatan (AI) dan robotik, sumbangan Dr. Mohammad Hamiruce Marhaban dalam aplikasi kecerdasan buatan dalam pemprosesan mineral telah mengubah industri tersebut sejajar dengan Revolusi Industri Keempat (4 IR). Kini, beliau terlibat dalam Konsortium Kecemerlangan Penyelidikan Kementerian Pengajian Tinggi untuk membangunkan teknologi robotik baharu bagi misi mencari dan menyelamat.

12. Profesor Dr. Mohd. Rafie Johan

Dr. Mohd. Rafie Johan terkenal di peringkat antarabangsa dalam bidang nanoteknologi. Merupakan Pengarah Pusat Penyelidikan Nanoteknologi dan Pemangkinan (NANOCAT), beliau juga dilantik sebagai panel untuk Biasiswa Yang di-Pertuan Agong dan COMSTECH untuk Pertubuhan Kerjasama Islam (OIC) bagi penilaian kertas kerja saintifik terbaik untuk saintis muslim.

13. Profesor Ir. Dr. Mohammad Syuhaimi Ab-Rahman

Dr. Mohammad Syuhaimi Ab-Rahman mempunyai kepakaran dalam kejuruteraan elektronik, khususnya bidang sistem komunikasi optik. Beliau suka berkongsi mengenai bidang Sains, Teknologi, Kejuruteraan dan Matematik (STEM) bagi mendorong minat generasi muda kepada ilmu sains dan teknologi. Melalui usaha seperti Profesor ke Desa, Kem Rahsia Alam dan FKAB4Orphans, beliau memberi inspirasi kepada generasi muda untuk membawa perubahan positif kepada dunia.

14. Profesor Dr. Roslinda Mohd. Nazar

Dr. Roslinda Mohd. Nazar membanggakan nama Malaysia dengan mewakili komuniti matematik gunaan di peringkat antarabangsa. Bidang penyelidikan utama beliau adalah pemodelan masalah aliran lapisan sempadan dan pemindahan haba dalam beberapa jenis bendalir. Beliau telah menerima pelbagai pengiktirafan dan anugerah di peringkat nasional dan antarabangsa.

15. Profesor Ir. Dr. Sevia Mahdaliza Idrus

Dr. Sevia Mahdaliza Idrus merupakan antara penerima anugerah antarabangsa 51 Most Impactful Smart Cities Leaders 2019 Award. Beliau juga mengetuai projek kerjasama antarabangsa Jepun-Malaysia bagi sistem pengesanan bendasing di landasan berfrekuensi tinggi 90-100GHz yang sedang diuji di Lapangan Terbang Antarabangsa Kuala Lumpur (KLIA) yang telah meletakkan KLIA sebagai tumpuan dunia bagi teknologi keselamatan lapangan terbang termaju.

16. Profesor Dr. Tang Thean Hock

Profesor dalam biologi molekul, Dr. Tang Thean Hock, mengenal pasti RNA kecil bakteria patogen, pengasingan aptamer asid nukleik, dan penerapannya dalam diagnostik molekul. Beliau mempelopori kajian aptamer dan RNA di Malaysia dan memegang beberapa paten dalam biopenanda molekul (molecular biomarkers) dan aptamer asid nukleik (nucleic acid aptamer).

17. Profesor Madya Dr. Tang Tong Boon

Dr. Tang Tong Boon memfokuskan penyelidikan dalam bidang neuroteknologi dan aplikasi bagi penjagaan kesihatan mental. Penerima Pingat Mountbatten Institut Kejuruteraan dan Teknologi (IET) ini berperanan dalam penciptaan sistem latihan kognitif dalam diagnosis dan pencegahan penyakit Alzheimer.

18. Profesor Ir. Dr. Wan Azlina Wan Ab. Karim Ghani

Kajian Dr. Wan Azlina Wan Ab. Karim Ghani menfokuskan penggunaan biomas sebagai alternatif tenaga yang boleh diperbaharui untuk mendorong pertumbuhan ekonomi, serta memelihara iklim dunia. Kini, beliau aktif dalam membangunkan piawaian untuk penggunaan biomas sebagai bahan api pepejal di Malaysia yang dapat menjadi nilai tambah untuk pengurusan sumber biomas secara lestari.

19. Profesor Dr. Wong Tin Wu

Dr. Wong Tin Wu memberi fokus kepada bidang perubatan kepersisan (precision medicine) khusus untuk rawatan kanser, diabetes dan penyakit berjangkit. Beliau menginovasi perubatan menggunakan nanoteknologi dan sains zarah melalui penggunaan ubat yang dikhususkan kepada individu, sekaligus menjadikannya rawatan yang berkesan untuk pesakit.

20. Profesor Dr. Zahriladha Zakaria

Didorong oleh minat terhadap tenaga gelombang mikro, Dr. Zahriladha Zakaria menubuhkan kumpulan penyelidikan di Universiti Teknikal Malaysia Melaka (UTeM) yang memfokuskan kepada teknologi kejuruteraan radio dan gelombang mikro. Hasil usaha ini, beliau dan pasukan telah berjaya membangunkan teknologi yang digunakan dalam komunikasi dan penderiaan tanpa wayar yang diiktiraf dunia.

21. Profesor Dr. Zainovia Lockman

Dr. Zainovia Lockman merupakan seorang sainstis bahan (Material Scientist) yang sangat suka berkongsi ilmu pengetahuan. Sebagai Pengerusi bersama Badan Bertindak ASM, beliau turut membantu dalam pembangunan Dasar dan Strategi Nanoteknologi Nasional 2021-2030 yang menyentuh kepada keselamatan dan peraturan berkaitan nanoteknologi.

22. Profesor Ir. Ts. Dr. Zuhailawati Hussain

Sebagai seorang profesor dalam bidang metalurgi, Dr. Zuhailawati Hussain telah banyak menyumbang dalam kemajuan implan ortopedik dan pembangunan logam baharu. Penyelidikan beliau membolehkan penawaran perkhidmatan perubatan berprestasi tinggi kepada masyarakat dan menjadikan industri pembuatan logam lebih ekonomi dan lestari.

Subhanallah! Siapa kata Malaysia ketandusan golongan ilmuwan dan intelek? Ini baru sebahagian. Masih ramai lagi ilmuwan-ilmuwan Malaysia yang tidak disebutkan. Malah, ada yang namanya langsung tidak dikenali masyarakat, tetapi, sumbangannya pada Negara begitu hebat sehingga dikenali di persada dunia.

Boleh dah berhenti berbangga dengan negara luar. Sekarang masanya untuk kita berbangga dengan Malaysia dan jadikan mereka ini sebagai motivasi untuk melahirkan lebih ramai minda unggul sebegini di masa hadapan.

Majulah demi Malaysia! **Semangat betul min ni.

Sumber :https://www.utusan.com.my/nasional/2021/09/top-research-scientists-malaysia-2021-mengubah-landskap-stie-di-malaysia/


‘Surat Beranak’ Bahan Kimia Berbahaya

Sejak azali lagi bahan kimia wujud di sekeliling kita.

Apa itu bahan kimia?

Bahan kimia ialah bahan-bahan yang terdapat di alam semesta atau sekitar kita, dan akan berinteraksi antara satu sama lain sehingga membentuk sesuatu bahan yang lain. Perubahan-perubahan ini dapat dilihat dari segi tenaga, jisim, warna, dan sebagainya. Bahan kimia boleh hadir dalam bentuk pepejal, cecair dan gas. Contoh bahan kimia yang diketahui umum seperti gas oksigen, air dan garam.

Tetapi, tahukah anda bahawa di industri, semua bahan kimia wajib mempunyai surat beranak.

Jangan ingat manusia sahaja memerlukan surat beranak ya. Bahan kimia juga perlu.

Surat beranak bahan kimia ini dikenali sebagai helaian data keselamatan atau dalam Bahasa inggeris dikenali sebagai safety data sheet.

Jadi apakah sebenarnya helaian data keselamatan ini? Adakah seperti surat beranak yang kita punyai sejak lahir lagi?

Seperti surat beranak, helaian data keselamatan juga mempunyai maklumat berkaitan kejadian bahan kimia tersebut. Menurut Peraturan Pengelasan, Penlabelan dan Helaian Data Keselamatan Bahan Kimia Berbahaya 2013, helaian data keselamatan bermaksud suatu helaian maklumat yang dikemas kini yang dikehendaki di bawah bahagian V yang mengandungi maklumat berkaitan dengan bahan kimia berbahaya.

Dalam System of Classification and Labelling of Chemical under Global Harmonize System yang dikeluarkan oleh Pertubuhan Bangsa-bangsa Bersatu, helaian data keselamatan dapat memberi maklumat yang komprehensif berkaitan sesuatu bahan, campuran untuk digunakan di tempat kerja.

Jadi apakah maklumat yang terdapat di dalam helaian data keselamatan ini?

Berdasarkan Global Harminized System, terdapat 15 perkara yang wajib disertakan bagi sesuatu bahan kimia yang berbahaya. Perkara tersebut adalah seperti berikut.

Tujuan helaian ini adalah sebagai panduan atau satu metod komunikasi kepada pengguna untuk mengetahui apakah kandungan yang terdapat di dalam bahan kimia tersebut. Selain itu, pengguna juga boleh mengetahui jenis bahaya yang boleh terdedah kepada manusia seperti mudah menghakis, carcinogenic dan masalah mutasi. Tambahan lagi pengguna dapat mengetahui apakah langkah-langkah yang perlu diambil untuk mengelakkan diri dan orang lain daripada terdedah kepada bahaya bahan kimia tersebut.

Secara konklusinya, helaian data keselamatan ini merupakan satu helaian yang komprehesif kepada pekerja di tempat kerja bagi mengetahui apakah jenis bahan kimia yang digunakan dan apakah kebarangkalian bahaya yang mungkin ada pada bahan tersebut. Dengan mengetahui perihal helaian ini, pekerja di tempat kerja dapat memastikan diri sendiri dan orang lain selamat dan sihat.

Disediakan oleh,

Saudara Asmi Syamim, Health, Safety & Environment (HSE) Practitioner.


Jantung atau Otak yang berfikir?

Siapa yang mengenali drama Korea pada zaman terkenalnya siri Stairway to Heaven, Winter Sonata dan lain-lain, mesti kalian pun tahu kewujudan cerita Summer Scent yang menceritakan tentang seorang wanita A menerima jantung daripada seorang wanita lain, B.

Akibat daripada pemindahan jantung ini, telah berlaku perubahan watak dan emosi pada wanita A. Jantungnya juga akan berdegup apabila bertemu dengan tunangan lelaki wanita B itu.

Jika kita lihat dari sisi hiburan, mungkin kita tidak terlalu fikir fakta kebenarannya. Apakah benar hal sebegini boleh berlaku? Bagaimana mungkin pemindahan jantung mampu memberi memori kepada seseorang?

Tahukah anda, di alam realiti, situasi yang sama pernah berlaku pada beberapa individu yang pernah menerima jantung manusia lain.

Hal ini menyebabkan beberapa orang pengkaji psikoanalisis cuba menganalisa secara mendalam dan terperinci bagi mendapatkan penerangan lanjut tentang kejadian ini.

Sebelum kita masuk ke hasil kajian tersebut, kita cuba hayati beberapa kisah benar di bawah.

Kisah ini pernah di paparkan dalam akhbar harian Daily Mail di United Kingdom pada 10 April 2008, di mana, seorang pesakit jantung bernama Sonny Graham telah menerima jantung seorang pemuda yang telah meninggal kerana membunuh diri dan Sonny Graham beransur pulih seperti biasa selepas itu. Penyembuhan itu menyebabkan Sonny Graham mencari keluarga si penderma untuk memberi penghargaan dan membawa beliau kepada pertemuan bersama balu si penderma. Pertemuan itu telah membawa kepada perkahwinan kerana Sonny Graham secara tiba-tiba jatuh cinta kepada balu tersebut dan merasakan seolah-olah telah lama mengenalinya, serta berharap dapat tinggal bersama.

Kemudian, sikap Graham semakin berbeza daripada dirinya sebelum berlaku pemindahan jantung. Beliau mula bersikap kasar kepada masyarakat, termasuklah isterinya. Beliau juga telah berubah menjadi seorang yang bengis dan tidak bertimbang rasa. Menurut isterinya, sikap Graham ini sama seperti sikap bekas suaminya yang meninggal dunia itu. Perkara buruk yang digemari oleh bekas suaminya, semuanya diikuti oleh Graham. Akhirnya, Graham mengakhiri kehidupannya dengan mengambil pistol dan menembak dirinya sendiri, sama seperti yang dilakukan oleh pemuda penderma jantungnya.

Seorang profesor di Universiti Hawaii yang bernama Paul Peasall pernah melaporkan kisah seorang pemuda yang gemar menggubah muzik telah terbunuh dalam satu kemalangan jalan raya. Lalu, jantungnya telah didermakan kepada seorang pemudi yang sebaya dan menyebabkan pemudi tersebut menjadi pandai dalam muzik dan gubahan lagu secara tiba-tiba. Lebih menakjubkan, lagu yang tidak sempat diselesaikan oleh pemuda penderma jantung tersebut telah disempurnakan oleh pemudi penerima jantung tersebut.

Satu kes pernah dilaporkan dalam Washinton Post bertarikh 11 Ogos 2007 tentang Peter Houghton, seorang penerima jantung tiruan yang digerakkan dengan bateri telah menyatakan kepada wartawan akhbar tersebut bahawa selepas menerima organ tiruan tersebut, beliau telah hilang perasaan sama sekali yang menyebabkan beliau tidak merasai perasaan sayang atau benci lagi terhadap cucunya sendiri.

Seorang wanita bernama Claire Sylvia telah menjalani pemindahan jantung dan paru-paru pada tahun 1970 daripada seorang penderma lelaki berumur 18 tahun yang telah meninggal dunia dalam sebuah kemalangan motosikal. Setelah itu, Sylvia berubah menjadi seorang yang ketagih kepada minuman bir dan nugget ayam. Perubahan ini dan sebuah mimpi luar biasa yang dialami Sylvia telah menyebabkan dia mencari keluarga remaja yang menderma jantung dan paru-paru kepadanya. Setelah itu, dia menjangkakan bahawa terdapat dua roh di dalam satu badan yang sama. Keadaan yang menakjubkan ini menyebabkan Claire Sylvia menulis sebuah buku bertajuk ‘A Change of Heart’ untuk menceritakan kejadian luarbiasa yang berlaku kepada dirinya.

Kisah ini antara yang paling menakjubkan, diterima daripada hasil temubual Dr. Paul Peasall bersama pesakit penerima jantung. Seorang budak perempuan berumur lapan tahun telah menerima jantung daripada seorang budak perempuan berumur sepuluh tahun. Semenjak itu, budak itu diganggu dengan sebuah mimpi tentang pembunuhan seorang budak perempuan. Setelah dirujuk ke pakar psikiatri, mimpi itu dipercayai sebagai satu memori asal dan berlaku di alam nyata. Ternyata, budak perempuan sepuluh tahun itu telah dibunuh. Daripada mimpi ini, budak lapan tahun itu telah membantu siasatan dengan menceritakan secara jelas setiap gambaran yang dilihat dalam mimpi tersebut sehinggalah pihak polis berjaya memberkas pembunuh tersebut.

Kesemua peristiwa ini telah menimbulkan persoalan para saintis psikoanalisis perihal memori si penderma yang wujud dalam diri si penerima setelah berlakunya pemindahan jantung. Setelah kajian dijalankan, para saintis psikoanalisis berasa sungguh kagum dan takjub dengan hasil yang ditemukan sehinggakan kajian ini dibukukan dalam sebuah jurnal oleh Paul Peasall, yang bertajuk ‘The Heart’s Code’ terbitan Broadway.

Apa penemuannya?

KAJIAN PSIKOLOGI

Antara dua nama besar yang mengkaji kejadian ini ialah Dr. Rollin MacCarty, seorang pakar psikologi dari Institut Jantung Matematik (Institut HeartMath) Amerika Syarikat dan Dr. Paul Peasall, pakar psikologi dari University of Hawaii.

Mereka menemui sejenis sel yang dikenali sebagai sel ganglia dalam jantung manusia yang mempunyai memori lebih kuat daripada sel otak dengan kapasitinya seperti memori sebuah komputer dengan simpanan maklumat lebih kekal berbanding otak.

Menurut penerangan Prof. Mat Rofa Ismail mengenai hasil yang dikeluarkan oleh para pengkaji kejadian ini, rangkaian sel ganglia ini bersambung antara satu dengan yang lainnya membentuk apa yang disifatkan oleh para pengkajinya sebagai brain cell in the heart. Rangkaian sel ini mengeluarkan gelombang elektrik yang disebarkan melalui edaran darah. Penemuan ini mendedahkan juga kepada para pengkaji bahawa darah manusia membawa memori dalam kapasiti tertentu kerana dicetuskan oleh sel ganglia tersebut. Kemudian, kajian menunjukkan bahawa sel memori otak dan jantung saling bertukar maklumat menerusi mekanisme yang sangat kompleks melalui tindak balas kimia, asid amino dan gelombang elektrik. Penemuan-penemuan ini memberitahu satu hakikat kepada manusia bahawa pusat berlakunya aktiviti berfikir adalah di jantung.

Selama 25 tahun lamanya, para pengkaji di Institut HeartMath mencipta dan menginovasikan alat dan kaedah untuk mengukur ketepatan hubungan jantung dan otak. Dengan pendedahan fakta menerusi kajian dan pemodelan saintifik, pengkaji-pengkaji ini telah menghasilkan lebih 300 kajian tentang keberkesanan setiap teknik dan teknologi yang digunakan bagi mengkaji hasil peristiwa ini.

“We found that from the body perspective, the heart is the first to receive these non-local signals or intuitions, then they are passed to the brain. It’s a result I wouldn’t have predicted. The heart has access to information outside the boundaries of time and space. It’s been proven beyond a shadow of a doubt.”

“The heart is, in fact, a highly complex, self-organized information processing center with its own functional “brain” that communicates with and influences the cranial brain via the nervous system, hormonal system and other pathways. These influences profoundly affect brain function and most of the body’s major organs, and ultimately determine the quality of life.”

Manakala, buat peneliti lain seperti John dan Beatrice Lacey telah mengambil masa selama 20 tahun untuk menemukan fakta bahawa jantung berkomunikasi dengan otak melalui cara-cara yang signifikan dan mempengaruhi pemikiran serta perilaku seseorang.

Menurut satu laporan lain, pada tahun 1991, Dr. J. Andrew Armour telah memperkenalkan konsep “otak jantung” bagi menggambarkan hasil kajiannya yang menyatakan bahawa jantung memiliki sistem saraf intrinsik yang rumit bertindak ke atas otak sehinggakan dikatakan bahawa jantung mempunyai “otak kecil” tersendiri.

KEBENARAN ISLAM

Sebagai umat Islam, kita berpegang kepada dua rujukan utama kita iaitu Al-Quran dan Al-Hadis. Termasuklah rujukan mengenai manusia dan ilmu-ilmu sains. Semuanya telah diceritakan oleh Allah di dalam kitabullah dan hanya mereka yang berfikir sahaja akan diberi hikmah kefahaman oleh-Nya.  Dalam kejadian ini, ayuh kita renungi sepotong ayat Al-Quran di dalam surah al-Hajj ayat 46 :

Maksudnya : “Apakah mereka tidak berjalan pada permukaan bumi lalu menjadikan jantung hati mereka berfikir dengannya, atau telinga mereka mendengar dengannya. Maka sesungguhnya bukanlah penglihatan mereka yang buta akan tetapi yang buta ialah jantung hati mereka yang berada di dada.”

Dalam satu bab buku ‘Etnosains dan Etnomatematik Alam Melayu’, saya memetik satu petikan daripada Prof. Mat Rofa Ismail untuk menerangkan secara lanjut perkaitan ayat di atas dengan kajian yang sedang dibincangkan.

“Dalam ayat di atas disebut “Qulub ya’qilun biha” yakni jantung hati yang berfikir dengannya (yakni jantung). Indikasi bahawa jantung (atau kalbu) yang berfikir tidak pernah disebut dalam mana-mana pemikiran manusia, akan tetapi al-Quran menyatakan bahawa jantung hati yang berfikir. Para saintis sebelum ini berpendapat aktiviti berfikir hanya dilakukan oleh otak, bukan organ lain, khususnya jantung. Namun, al-Quran menegaskan bahawa berfikir yang mendalam secara renungan dilakukan oleh jantung kalbu.”

Mengikut kepada fahaman positivisme Barat, hal ini mustahil dan tidak benar kerana jantung hanyalah satu organ biasa yang tidak berkait dengan sebarang aktiviti dalam pemikiran dan memori.

Tetapi, kebenaran yang dibawa oleh Al-Quran tidak dapat disangkal oleh mana-mana makhluk. Ayat yang sudah tercatat pada 1,400 tahun lalu ini, biarpun ditolak oleh beberapa ahli pemikir yang memegang fahaman positivisme pada masa lalu, telah terbukti kebenarannya kini menerusi kajian saintifik moden abad ke-20.

Sehinggakan satu artikel dalam portal Discover Healing yang turut menceritakan perihal kajian ini membuat kesimpulan betapa malangnya kita kerana baru mengetahui kebenaran ini, sedangkan nenek moyang kita terdahulu sudah tahu perihal ini dan hanyut dengan ‘kekuatan jantung’ mereka serta mempercayai setiap mesej yang disampaikan melalui jantung.

“The heart has always been regarded as an essential part of the body, and it has been said to be where the Inner Being and Love reside. The spiritual men of the indigenous societies all over the world pray without words. They center themselves in their hearts and they feel in it the prayer already done. These prayers are amazingly effective. Ironically, we are only now, in “the first world,” starting to understand the strength and the nature of the heart, something that our ancestors knew about, maybe because they trusted the messages from their hearts, and the communication with the Inner Being was open.” – Estela Davila, author of ‘The Brain of the Heart’ in Discover Healing portal.

KESIMPULAN

Subhanallah. Hebat betulkan Allah!

Setiap jawapan sudah dijawab oleh-Nya di dalam Al-Quran. Hanya kita yang gagal untuk cuba memahami ayat-ayat-Nya. Kita lebih mudah untuk membaca dan memahami penulisan makhluk-Nya daripada ‘penulisan’ Dia Sang Pencipta.  Kita lebih menantikan dan mengagungkan kajian Barat berbanding kajian ayat-ayat Al-Quran oleh ulama’ Islam.

Oleh itu, firman Allah dalam ayat 46, surah al-Hajj ini perlu kembali direnungi dan bermuhasabah. Betapa gagalnya kita selama ini apabila terus meletakkan pandangan manusia mengatasi ayat-ayat Allah.

Di dalam Al-Quran jelas Allah mengulangi perkataan Qulub atau Qalbu, sebagai kunci untuk berjaya. Makna kata jika seseorang ingin berjaya, perhatikan setiap kejadian-Nya dan berfikirlah dengan sedalam-dalamnya menggunakan Qalbu (jantung). Tetapi, kita lebih memilih untuk berfikir menggunakan otak sepertimana yang dibawa oleh golongan bukan Islam, sehinggakan pemikiran kita yang hanya terbatas pada logik manusia menolak setiap kebenaran yang diterangkan di dalam Al-Quran dan Hadis Baginda S.A.W. kerana kebenaran tersebut dilihat tidak logik dan tak tercapai dek akal seorang manusia biasa.

Demikianlah ruginya manusia yang tidak tergolong dalam golongan berfikir menggunakan Qalbu. Semoga Allah jauhkan saya dan para pembaca daripada kerugian ini.


Betulkah Orang Bijak Akan Botak?

Bila kita menyebut perihal figura lelaki bijak terutamanya dalam bidang Sains dan Matematik, pasti minda kita terbayang seorang yang botak, ataupun hanya botak di bahagian tertentu. Betul tak?

Mungkin lah tak semua berfikiran sedemikian. Tapi, kebanyakan. Kan?

Seolah-olah botak itu sudah sinonim dengan seseorang yang bijak. Kalau seseorang itu belum botak, mungkin dia belum mencapai tahap kebijakan yang cukup. Kononnya lah.

Sehinggakan seorang profesor Matematik di Indonesia, iaitu Dr. Hadi Susanto menceritakan dalam bukunya bagaimana ketika beliau kecil, beliau ingin menjadi seorang yang bijak, tetapi takut menjadi botak. Stereotaip ini telah menjatuhkan motivasinya ketika itu.

Bukan itu sahaja, selain daripada anggapan ‘botak’, masyarakat kita juga sering membayangkan satu ciri khusus tentang seseorang yang dianggap bijak, atau mungkin genius.

Antaranya, mereka ini seorang yang sombong, sukar didekati, terdedah kepada gangguan mental kerana terlebih menggunakan otak untuk berfikir, terdedah kepada penyakit jiwa, tidak pandai bersosial dan mereka ini sudah bijak sejak kecil lagi.

Sebenarnya, stereotaip ini tidak hanya melanda Negara kita, tetapi juga Negara-negara luar, terutamanya Barat. Hakikat ini dapat dilihat menerusi beberapa filem mereka yang membawa penceritaan sosok genius.

Persoalannya, apakah ini sebuah kebenaran atau hanyalah stereotaip masyarakat?

Sehingga kini, tiada kajian khusus yang membuktikan bahawa seseorang yang bijak itu akan botak. Mungkin kita melihat beberapa figura yang botak, tetapi masih ramai yang tidak botak sebenarnya.

Jika kita lihat dari aspek pembuktian saintifik, botak atau nama lainnya ialah androgenetic alopecia sebenarnya berkait rapat dengan faktor keturunan dan persekitaran.

Sedap pula namanya. Huh!

Androgenetic alopecia ialah keadaan bilamana seseorang itu kehilangan rambut. Menurut kajian kesihatan, antara faktor yang membuatkan seorang lelaki mengalami keadaan ini adalah disebabkan oleh faktor genetik dan hormon androgen. Hormon ini terdapat dalam badan lelaki dan perempuan, tetapi jumlahnya lebih tinggi pada lelaki memandangkan hormon ini merupakan komponen utama dalam pembentukan ciri-ciri fizikal dan seksual lelaki setelah akil baligh.

Terdapat tiga jenis Alopecia, iaitu :

Jenis kebotakan yang sering dialami oleh kebanyakan orang ialah alopecia areata.

Sebelum tu, jom kita ketahui dahulu tentang kitaran pertumbuhan rambut manusia.

Dalam kitaran pertumbuhan rambut, terdapat tiga fasa iaitu anagen, catagen dan telogen.

Fasa anagen merupakan fasa pertumbuhan aktif folikel rambut. Sel-sel di akar rambut akan membahagi dengan cepat, menambah batang rambut dan rambut di kepala akan kekal selama dua hingga enam tahun. Jumlah tempoh masa folikel rambut berada di fasa anagen ditentukan secara genetik. Terdapat mereka yang secara semulajadi mempunyai fasa anagen yang lebih lama dan pertumbuhan rambut berlaku dengan sangat lama.

Kemudian, fasa ini akan masuk ke fasa seterusnya tanpa kita sedar.

Fasa catagen merupakan tahap peralihan pendek yang berlaku pada akhir fasa anagen, menandakan berakhirnya pertumbuhan rambut yang aktif. Rambut akan terlepas daripada bekalan darah dan berlangsung selama dua hingga tiga minggu sementara terbentuknya rambut kelab, ataupun rambut mati kerana selepas itu rambut tidak lagi akan bertambah panjangnya dan kekal dalam bentuk asal.

Setelah selesai, folikel rambut akan memasuki fasa telogen, iaitu fasa rehat.

Di fasa telogen, rambut akan berehat di dalam folikel sehinggalah bermula semula kitaran pertama, anagen. Dalam fasa inilah berlakunya keguguran rambut kerana rambut kelab mudah untuk luruh yang menyebabkan kebiasaannya kita kehilangan 50 hingga 100 helai rambut setiap hari. Selepas tiga bulan, folikel akan kembali ke fasa anagen dan memula semula pertumbuhan rambut yang baru.

Berbalik kepada perbahasan utama artikel mengenai faktor berlakunya kebotakan ataupun alopecia adalah berkait dengan hormon androgen.

Kat mana yang kait tu?

Menurut beberapa kajian, peningkatan penghasilan androgen (tahap penghasilan hormon ini bergantung kepada genetik) dalam folikel rambut boleh memendekkan kitaran pertumbuhan rambut yang mengakibatkan fasa anagen menjadi pendek. Hal ini bermakna fasa pertumbuhan rambut hanya berlaku dalam tempoh yang singkat dan juga membawa kepada kelewatan dalam pertumbuhan rambut baru bagi menggantikan helai yang telah gugur. Dalam keadaan ini, folikel rambut melalui proses ‘follicular miniaturization’ yang mengakibatkan rambut menyusut dan menghasilkan batang rambut yang pendek dan nipis.

Situasi inilah antara yang menjadi faktor alopecia, ataupun kebotakan.

Jika dibaca beberapa kajian lain, sebenarnya ini adalah salah satu hasil kajian mengenai faktor kebotakan, tetapi mungkin ada faktor-faktor lain yang belum ditemui sehingga kini.

Tetapi, yang pasti, kebijaksanaan ataupun ke’genius’an mungkin bukan salah satu faktornya. Kalau benarlah kebijaksanaan menjadi faktor kebotakan, pasti sudah ada kajian saintifik yang dijalankan bagi membuktikan kebenarannya. Kan? Logiknya begitulah.

Cumanya, terdapat kajian yang mendapati bahawa lelaki botak itu memang dilihat lebih bijak dan menarik buat kaum wanita, berbanding lelaki yang berambut.

Dr. Frank Muscarella daripada Florida’s Barry University telah menjalankan satu kajian sosial ke atas beberapa orang responden yang akhirnya menunjukkan hasil bahawa lelaki yang botak itu kelihatan lebih jujur, bijak dan kuat.

Kajian ini, kemudiannya dibuktikan lagi dengan susulan kajian selepas itu oleh seorang pakar psikologi di Universiti Pennsylvania dan beberapa pengkaji dari Universiti Saarland yang menganalisa data berdasarkan pandangan 20,000 orang menerusi kaedah pengundian.

Walaubagaimanapun, kajian ini bukanlah hujah bahawa seseorang yang bijak itu akan menjadi botak kerana ini hanyalah kajian sosial berdasarkan kepada pemerhatian kebanyakan manusia secara kasar. Boleh jadi, minat mereka pada beberapa artis Hollywood yang botak dan dianggap kacak seperti Jason Statham, Bruce Wills dan Dwayne Johnson mempengaruhi keputusan mereka. Mungkinlah.

Adapun untuk sikap-sikap yang lain yang dilihat sinonim dengan orang bijak, itu bergantung kepada keperibadian dan kehidupan masing-masing. Sebenarnya ramai saja mereka yang bijak, tapi peramah, mudah didekati dan suka untuk mendekati. Kita dapat lihat profesor-profesor dan pengkaji di Malaysia yang tergolong dalam golongan intelek, bijak dan mungkin genius. Mereka tidak pernah lokek untuk berkongsi ilmu dan menyambut sesiapa sahaja yang ingin bertemu dengan mereka.

Paling utama, kebanyakan daripada mereka adalah tidak botak!

Maka, jangan pernah takut untuk menjadi bijak hanya kerana bimbangkan kebotakan ya.

Sesungguhnya menjadi orang yang bijak merupakan tuntutan agama. Dengan kebijaksanaan, barulah kebenaran dapat tertegak. Teruskan menuntut ilmu selagimana masih diberi peluang bernyawa di dunia. Jangan pernah merasa cukup dengan ilmu yang kita ada. Jika kita merasa kita sudah tahu semua, hakikatnya kita hanyalah tahu tidak sampai satu peratus daripada ilmu Allah yang Allah sediakan untuk hamba-Nya.

Allah SWT jelaskan hal ini di dalam al-Quran bermaksud: “Katakanlah (wahai Muhammad): Kalaulah semua jenis lautan menjadi tinta untuk menulis kalimah-kalimah Tuhanku, sudah tentu akan habis kering lautan itu sebelum habis kalimah-kalimah Tuhanku, walaupun Kami tambahi lagi dengan lautan yang sebanding dengannya, sebagai bantuan.” (Surah al-Kahfi, ayat 109)

Allah sebut juga dalam Surah al-Israk, ayat 85 : “… dan kamu tidak diberikan ilmu pengetahuan melainkan sedikit sahaja.”

Memang mustahil untuk kita mengetahui semua ilmu Allah yang begitu luas ini, tetapi berusahalah mencari sebanyaknya ilmu yang diizinkan-Nya untuk pengetahuan seorang manusia biasa, sepanjang berada di muka bumi Allah ini.


FAKTA MENGENAI KELIP-KELIP YANG PERLU ANDA TAHU

‘Fireflies’ merupakan satu spesies serangga yang sangat terkenal dan cantik. Secara litralnya, mungkin boleh ditafsir sebagai ‘penerbang berapi’. Tetapi, nama tempatannya ialah kelip-kelip atau kunang-kunang.

Kelip-kelip dikelaskan sebagai Class Insecta, order Coleoptera (kumbang), keluarga Lampyridae. Di Malaysia sendiri, kelip-kelip yang banyak ditemui berasal daripada genus Pteroptyx.

Kita dapat menemui kelip-kelip di kawasan pinggir sungai, paya bakau dan juga di daratan. Terdapat spesies kelip-kelip yang gemar kepada pokok-pokok tertentu untuk dijadikan rumah seperti pokok berembang.

Selain pokok berembang, terdapat juga kelip-kelip yang hidup di sekitar tumbuhan tepi sungai seperti pokok nipah. Pokok durian dan bachang pun kadang-kadang ada juga kumpulan kelip-kelip yang jadikan tempat persinggahan.

Kelip-kelip mengalami kitar hidup metamorphosis yang lengkap dimana bentuk anak dan dewasa spesies ini berbeza. Fasa metamorphosis tersebut ialah telur, larva, pupa dan dewasa.

Larva kelip-kelip berbentuk sangat unik dan menarik. Badan larvanya agak nipis, kulit luar seakan lapisan perisai yang berlapis. Larva juga mengamalkan mod pemakanan yang jauh berbeza dengan dewasa. Kelip-kelip dewasa mengambil nutrien daripada madu tumbuhan, malah ada juga yang tidak makan sepanjang menjadi dewasa. Manakala larva kelip-kelip pula menjadi ‘hunter’ dengan memakan spesies siput kecil di atas tanah.

Spesies larva akan masuk ke dalam tanah untuk menjadi pupa selama lebih kurang 9 – 12 hari. Kemudian, apabila sudah menjadi dewasa, kelip-kelip ini akan terbang ke atas kawasan pokok dan mula mengawan.

Kebanyakan kelip-kelip tidak aktif pada waktu siang, oleh itu spesies ini digelar sebagai serangga nocturnal (aktif waktu malam).

Cahaya yang keluar daripada badan kelip-kelip terletak di abdomen bawah. Tindakan kimia yang menghasilkan cahaya berkelip disebut sebagai bioluminescene. Apabila kalsium + oksigen, adenosine triphosphate dan luciferin bertindak balas dengan kehadiran enzim luciferase, maka terhasillah sebuah cahaya di bahagian abdomen tersebut.

Cahaya yang dihasilkan oleh kelip-kelip hanya mengeluarkan haba sebanyak 5% sahaja. Hal ini menjadikan cahaya dihasilkan digelar ‘cold light’. Penghasilan haba yang rendah juga mengelakkan badan kelip-kelip terbakar.

Fungsi cahaya yang dihasilkan dikatakan perlu untuk tiga aktiviti kelip-kelip. Pertama, menarik perhatian pasangan, kedua untuk mengawan dan ketiga sebagai tanda amaran.

Terdapat satu keajaiban dalam cahaya yang dihasilkan oleh populasi kelip-kelip. Saintis tidak dapat merungkaikan lagi bagaimana individu kelip-kelip yang banyak ini mampu menunjukkan aktiviti berkelip secara serentak ataupun berirama.

Hal ini kerana, tindak balas berkelip dalam kelip-kelip adalah automatic, tetapi hasil yang dilihat pada populasi kelip-kelip seakan-akan dikawal daripada satu suis. Sama seperti lampu raya yang berkelip serentak dan ada masa berirama.

Bayangkan lima tahun lagi kita tidak akan nampak kerlipan cahaya di tepi sungai-sungai. Anak cucu kita pun tak akan tahu bagaimana kecantikan kerlipan kelip-kelip diwaktu malam.

Populasi kelip-kelip sedang diancam kepupusan akibat pencerobohan kepada habitat mereka. Pelbagai kawasan pinggir sungai kini diganggu ekosistemnya sehingga banyak pokok berembang ditebang. Malah, kawasan-kawasan kampung yang dulu mudah untuk kita melihat kelip-kelip kini menjadi semakin sukar.

Pelbagai pihak kini berusaha memulihara habitat kelip-kelip daripada rosak dan terus hilang. Antara syarikat yang membantu aktiviti ini adalah Tenaga Nasional Berhad. Mereka telah memperuntukkan sejumlah dana besar bagi aktiviti pemuliharaan kelip-kelip di seluruh Malaysia

Jika anda  ingin melihat kelip-kelip dalam jumlah yang banyak, boleh pergi ke  Sungai Timun, Negeri Sembilan, Kampung Dew, Perak, dan Kampung Kuantan, Selangor.


TEMA ‘WANITA DI ANGKASA’ MENERAJUI USAHA PERBANYAKKAN SRIKANDI ANGKASA NEGARA

“Women In Space”

“Wanita di Angkasa”

Tahukah anda, ayat di atas merupakan tema yang dipilih oleh MOSTI dan Planetarium Negara bagi satu inisiatif Big Bang Astronomy yang bertujuan untuk menyemarakkan pembudayaan dan pengaplikasian Sains, Teknologi, Inovasi dan Ekonomi (STIE) di Malaysia, serta untuk mengikut teras kelima Dasar Sains, Teknologi, Inovasi Negara (DSTIN) 2021 – 2030.

Inisiatif ini telah bermula sejak 27 Ogos yang lalu dan dijangka tamat pada 30 November 2021.

Tema ini dipilih kerana untuk memberi inspirasi dan galakan kepada generasi muda, terutamanya di kalangan wanita untuk melibatkan diri dalam industri astronomi dan astrofizik, selain bertujuan memberi pengiktirafan kepada sumbangan wanita dalam bidang astronomi dan sains angkasa.

Oleh itu, salah satu acara fizikal di bawah Program Big Bang Astronomy ialah pameran maya Srikandi Angkasa yang memperkenalkan 13 orang ahli astronomi wanita Malaysia.

Bukan itu sahaja, terdapat pelbagai lagi acara-acara lain yang bersesuaian untuk masyarakat umum keseluruhannya telah tersedia demi merakyatkan astronomi Negara dalam usaha memupuk minat ‘Keluarga Malaysia’ untuk meneroka, mendalami dan terus menerajui industri astronomi dan sains angkasa.

Dengan sokongan oleh 21 rakan trategik dan penggiat ekonomi serta 21 orang ahli astronomi profesional Malaysia, Planetarium Negara telah menganjurkan 15 aktiviti utama yang berkaitan.

Dalam majlis pelancaran Big Bang Astronomy semalam, YB Menteri telah mengumumkan pembukaan semula Planetarium Negara pada 12 November 2021 dan kemasukan adalah percuma untuk tiga hari awal.

“Sempena hari pelancaran Big Bang Astronomy 2021, MOSTI akan membuka semula Planetarium Negara secara percuma bermula 12 hingga 14 November 2021,”

Menteri Sains, Teknologi dan Inovasi (MOSTI), Datuk Seri Dr. Adham Baba.

Maka, rakyat Malaysia boleh mengambil kesempatan ini untuk membawa anak-anak melawat Planetarium Negara dengan kemasukan secara percuma pada 12 hingga 14 November ini bagi merasai dan meneroka sendiri setiap aktiviti yang telah tersedia.

Selain kita membawa ahli keluarga melancong di kawasan peranginan, bawalah juga mereka ketempat-tempat tarikan intelektual sebegini, terutamanya keluarga yng mempunyai anak-anak kecil. Hal ini sangat baik sebagai pendedahan awal untuk membuka minda mereka mencorak masa hadapan dengan lebih baik.

Untuk mendapatkan info lanjut dan semasa mengenai program ini, para pembaca boleh terus mendapatkannya melalui laman muka buku Planetarium Negara.


KERETA JALAN GUNA AIR, BETUL KE BOLEH?!

Sesiapa yang waras akalnya mestilah nakkan penjimatan. Dan kalaulah enjin kenderaan boleh guna air mestilah jimat kan? Air ni merata-rata kita boleh jumpa. Murah pula tu. Tak macam minyak (fuel), prosesnya rumit dan kosnya mahal.

Tapi kenapa sampai hari ni, tak ada lagi kereta yang ‘jalan guna air’ eh? Padahal kajian berkenaan kereta ‘jalan guna air’ ni telah dijalankan berabad lamanya.

Charles Garrett dah patentkan sejak 1932 dengan nama “Electrolytic carburettor” (US2006676A). Peminat tegar teori konspirasi pula akan suka dengan kisah Stanley Meyer yang dakwa telah mencipta “fuel-cell” pertama yang menggunakan air pada 1980-an.

Sebelum kita teruskan, saya nak pembaca faham bahawa kereta ‘jalan guna air’ BUKAN…

• Bukan kereta dengan enjin hidrogen (macam Toyota Mirai atau Honda FCX Clarity). Enjin hidrogen ni BMW dah pasarkan sejak 2005 lagi.

• Juga BUKAN teknologi semburan air dalam kebuk pembakaran. Kereta perlumbaan saya sendiri kami guna semburan water-methanol untuk tingkatkan prestasi.

Tetapi kereta ‘jalan guna air’ ialah kereta yang gunakan air sebagai bahan bakar utama, atau bahan tambahan (additive) dalam bentuk oxihidrogen; HHO.

Molekul air terdiri daripada gabungan hidrogen dan oksigen; H2O. Hidrogen pada zahirnya mudah terbakar dengan membentuk letupan. Manakala oksigen juga bahan mudah terbakar apabila dalam kepekatan yang tinggi. Dalam kepekatan rendah, oksigen adalah bahan wajib dalam penghasilan api juga letupan.

Disebabkan asas atomnya mudah terbakar, molekul air (H2O) ni perlu dipisahkan, barulah ia dapat digunakan sebagai minyak (fuel). Caranya adalah dengan proses elektrolisis.

Dengan elektrolisis, air akan menjadi gas HHO (Oxihidrogen):

2 H2O -> 2 H2 + O2

Uniknya, apabila HHO terbakar, ia akan kembali menjadi air (H2O):

2 H2 + O2 -> 2 H2O

Kerana teori inilah, ramai merasakan alangkah indahnya kalau kita boleh gunakan bahan HHO ini sebagai bahan bakar enjin kenderaan. Asalnya air, dipecahkan jadi HHO. Bila bakar jadi air balik. Wah, indahnya dunia!!

1. Dari sudut pandang kimia, air (H2O) adalah stabil. Nak pecahkan molekul yang stabil seperti air perlukan tenaga yang banyak. Sebelum ni kita dah sebut, untuk pecahkan molekul air kita gunakan proses elektrolisis. Jadi tenaga elektrik lah yang diperlukan dengan banyak.

Ada dua sumber elektrik untuk kenderaan, sama ada bateri, ataupun alternator.

1a. Jika perlu kuasa elektrik yang banyak, perlu tambah saiz bateri.

• Bateri ni berat. Jika ditambah, ini akan membuatkan kenderaan lebih susah untuk mula berjalan; baca inersia. Kemudian nak berhentikan juga susah, perlu kemampuan brek yang besar juga.

• Lagi besar kuasa bateri, lagi lama masa mengecas diperlukan.

1b. Pilihan lain adalah bergantung harap kepada alternator.

• Alternator ni mengubah kuasa mekanikal daripada putaran enjin kepada kuasa elektrikal. Lagi banyak kuasa elektrik diperlukan, lebih banyak kuasa mekanikal akan gunakan.

Seterusnya,

2. Air yang digunakan bukan air sembarangan, sebaliknya perlu guna air suling (distilled water).

• Air suling adalah air yang bersih/suci daripada sebarang bahan cemar dan mineral.

3. Perlukan elektrolit juga.

• Air suling sahaja tidak cekap (efficient) dalam menyalurkan elektrik. Jadi penambahan elektrolit (seperti: potassium hydroxide, baking soda, dll) diperlukan. Lebih banyak elektrolit penjanaan HHO lebih baik, tetapi ini akan menyebabkan elektrod menjadi cepat haus.

4. Penjana HHO

• Kecekapan penjana HHO akan berkurangan setiap kali digunakan. Sampai satu masa elektrodnya perlu ditukar.

Daripada 4 point yang saya bawakan di atas, bayangkan kalau sekarang nak jalan, kita hanya isi minyak je. Tapi kalau ada kereta ‘jalan guna air’ kita kene bancuh air suling dengan elektrolit, cas bateri dan tukar elektrod penjana HHO secara berkala. Praktikal tak??!?

Ini belum masuk lagi kiraan berapa kuasa berguna (useful power) yang sistem ini dapat hasilkan. Cuba bayangkan, nak pecahkan molekul air je dah guna banyak tenaga. Nanti bila dh meletup/terbakar, tenaga tadi akan guna balik untuk jadi tenaga elektrik bagi memecahkan molekul tersebut. Dah tu banyak mana tenaga yang boleh pengguna gunakan untuk gerakkan kenderaan??!?

Apa yang saya sebutkan di atas belum lagi menyentuh hal-hal berkaitan automotif tau.

Kita belum cerita tentang ketirisan gas HHO yang bocor dicelah-celah piston ring, kesan HHO pada minyak pelincir yang melekat pada dinding silinder, suhu pembakaran dan bagaimana ia terbakar serta kesan-kesannya.

Abang-abang teksi pasti tau pedihnya kesan NGV kepada enjin. Inikan pula HHO.

Akan tetapi!!! Jangan lah terus kata teknologi HHO ni tak berguna.

Dalam dunia saintifik, kajian pengguna HHO ni masih giat dijalankan. Contoh terbaru kajian Khan et al (2021) menunjukkan pembakaran spontan HHO membantu dalam penyerebakan api dan tingkatkan kuasa & tork bagi enjin diesel & biodiesel. Namun, atas sebab HHO menyala dengan cepat, ia mengurangkan kecekapan haba enjin.

A. Isu kereta pakai air ni adalah ‘scam’ teknologi yang popular di serata dunia. Dari USA, India, Pakistan, Sri Lanka, Philippines ada saja mereka yang mengaku dah jumpa penyelesaiannya; tapi hanya pseudosains & ‘scam’ semata-mata.

• Jika seseorang dakwa dia jumpa penyelesaiannya, minta bukti gas yang terjana adalah HHO, berapa penjimatan bahan api, berapa kenaikan kuasa & tork, apa keputusan gas-gas buangan (emission). Bukan hanya dakwaan berapa lama dah pakai dengan testimoni panjat gunung.

B. HHO sendiri boleh jadi bahan bakar untuk enjin, akan tetapi sistem sedia ada tak mesra pengguna. Terlalu banyak pengguna perlu fikirkan.

C. Kit yang tersedia di pasaran juga tidak ‘proven’. Banyak pengamal industri automotif dan pengemar/enthusiast kereta telah mencuba dan tak dapat seperti yang penjual dakwakan.

D. Dan kalau ia ‘proven’, kenapa tak dijual kepada syarikat-syarikat kereta? Semua pengeluar kereta berlumba-lumba untuk hasilkan enjin cekap tenaga dengan pengguna bahan api yang rendah. Kan lebih untung jual kepada syarikat-syarikat besar daripada pengguna?

Terakhir,

E. Jika anda sedang membuat kajian berkenaan ini, teruskan. Ada dua sudut yang perlu anda perhatikan :

(i) Cuba cipta penjana HHO yang perlukan kuasa elektrik yang rendah dengan ‘packaging’ yang kecil, dan

(ii) Semak keberkesanan HHO dalam menjadi bahan bakar. Apa kesan kepada blok dan komponen enjin terutama yang berasaskan besi. Jangan dilupa, besi kan alah dengan air, dan hasil pembakaran HHO adalah air.